Abigail sa Bibliya—Naghiro Siya na May Pagmansay | Tunay na Pagtubod\nSurat Hali sa Namamahalang Grupo\nABEL ‘Minsan Gadan Na, Siya Nagtataram Pa’\nNOE ‘Naglakaw Siya Kaiba kan Tunay na Diyos’\nABRAHAM ‘Ama nin Gabos na May Pagtubod’\nRUT ‘Kun Sain Ka Magduman, Maduman Ako’\nRUT Sarong ‘Marahayon na Babayi’\nHANA Ipinahayag Niya sa Pamibi sa Diyos an Nasa Puso Niya\nSAMUEL Padagos Siyang ‘Nagtalubo sa Atubangan ni Jehova’\nSAMUEL Nakatagal Siya sa Ibong nin Nakakapangluya sa Buot na mga Sitwasyon\nABIGAIL Naghiro Siya na May Pagmansay\nELIAS Nanindugan Siya Para sa Dalisay na Pagsamba\nELIAS Nagbantay Siya Asin Naghalat\nELIAS Nag-ako Siya nin Karangahan sa Saiyang Diyos\nJONAS Nakanuod Siya sa mga Sala Niya\nJONAS Nakanuod Siya nin Leksiyon Dapit sa Pagkahirak\nESTER Nanindugan Siya Para sa Banwaan nin Diyos\nESTER Siya Madunong, Makusog an Buot, Asin Bakong Makasadiri\nMARIA ‘Uya! An Babaying Uripon ni Jehova’!\nMARIA ‘Naghurop-hurop Siya sa Saiyang Puso’\nJOSE Siya Nagprotektar, Nagtao nin mga Pangangaipo, Asin Nagtiyaga\nMARTA ‘Nagtutubod Ako’\nPEDRO Linabanan Niya an Pagkatakot Asin Pagduwa-duwa\nPEDRO Maimbod Siya sa Ibong nin mga Pagbalo\nPEDRO Nanudan Niya sa Kagurangnan an Pagpapatawad\nArugon an Saindang Pagtubod\nBASAHON SA Acholi Afrikaans Albanian Aleman American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik Español Estonian Ewe Faroese Fijian Finnish Ga Georgian Greenlandic Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hungarian Igbo Iloko Indonesian Ingles Isoko Italian Sign Language Italiano Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Sign Language Koreano Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nNaghiro Siya na May Pagmansay\n1-3. (a) Taano ta may nakahumang peligro sa kairiba sa harong ni Abigail? (b) Ano an manunudan ta sa kahanga-hangang babaying ini?\nNAHILING ni Abigail sa mata kan hoben na lalaki an pagkataranta. Takuton ini—asin may dahilan iyan. May nakahumang grabeng peligro. Kan mismong oras na idto, padangadang na an mga 400 na parapakilaban, na desididong gadanon an gabos na lalaking kairiba sa harong ni Nabal na agom ni Abigail. Taano?\n2 Nagpuon iyan gabos ki Nabal. Arog kan dati, nagin siyang maringis asin mapang-insulto. Pero sa pagkakataon na ini, napasala siya nin ininsulto—an namumutan na komandante nin maimbod asin sinanay na mga parapakilaban. Ngunyan, saro sa mga tawuhan ni Nabal, na tibaad pastor, an nagduman ki Abigail, na nagtitiwala na makakaisip ini nin plano tanganing iligtas sinda. Pero ano an magigibo nin sarong babayi laban sa sarong hukbo?\nAno an magigibo nin sarong babayi laban sa sarong hukbo?\n3 Aramon ta nguna an pira pang bagay dapit sa kahanga-hangang babaying ini. Siisay si Abigail? Paano nagpuon an problemang ini? Asin ano an manunudan ta sa saiyang halimbawa nin pagtubod?\nMarahay an Pagmansay Asin Magayon an Itsura\n4. Anong klaseng tawo si Nabal?\n4 Bakong bagay si Abigail asin Nabal. Dai na makakakua nin mas marahay na agom si Nabal, mantang mayo nang mas maraot pa sa naagom ni Abigail. Totoo, makuwarta si Nabal. Huli kaini, importanteng gayo an hiling niya sa saiyang sadiri, pero ano an paghiling sa saiya nin iba? Dipisil nang makahanap nin personahe sa Bibliya na mas mapagduhagi pa an deskripsiyon. An pangaran niya nangangahulugan na “Daing Isip,” o “Mangmang.” Iyan daw an ipinangaran kan saiyang mga magurang pagkamundag niya, o iyan daw an nagin bansag sa saiya pag-abot nin panahon? Arin man diyan, ipinahiling niya na bagay sa saiya an pangaran niya. Maisog ‘asin maraot an mga gibo’ niya. Maton asin buratsero siya, kaya kinakatakutan saka hinahabuan nin dakul.—1 Sam. 25:2, 3, 17, 21, 25.\n5, 6. (a) Ano sa hiling nindo an pinakamagagayon na kuwalidad ni Abigail? (b) Taano daw ta nagpaagom si Abigail sa daing kamanungdanan na lalaking iyan?\n5 Lain si Abigail ki Nabal. An pangaran niya nangangahulugan na “Naggagaya-gaya Mismo an Sakong Ama.” Ipinag-oorgulyo nin madunong na ama an pagkaigwa nin magayon na aki, pero mas maugma siya kun nababatid niya an panglaog na kagayunan kan aki niya. Sa parati, kun magayon an pangluwas na itsura nin saro, dai na niya naiisip na kaipuhan na patalubuon an pagmansay, kadunungan, kusog nin buot, o pagtubod. Bakong arog kaiyan si Abigail. Inuumaw siya kan Bibliya huli sa pagmansay saka kagayunan.—Basahon an 1 Samuel 25:3.\n6 Tibaad may mga nag-iisip ngunyan kun taano ta nagpaagom an madunong asin hoben na babaying ini sa daing kamanungdanan na lalaking iyan. Girumdumon na kan mga panahon kan Bibliya, dakul an nag-agom huli sa kasunduan nin mga magurang. Kun bako man, mahalaga pa man giraray an pagtugot nin mga magurang. Nag-uyon daw an mga magurang ni Abigail sa pag-aguman na ini, na sinda pa ngani an nakipagkasundo, huli ta naghanga sinda sa kayamanan asin kabantugan ni Nabal? Napiritan daw sinda huli sa pagigin dukha? Ano man an dahilan, dai nagin marahay na agom si Nabal huli sana sa kuwarta niya.\n7. (a) Ano an maninigong likayan nin mga magurang ngunyan kun gusto nindang itukdo sa mga aki ninda an tamang pagmansay sa pag-agom? (b) Ano an determinadong gibuhon ni Abigail?\n7 An madunong na mga magurang maingat na itinutukdo sa mga aki ninda an tamang pagmansay dapit sa pag-agom. Dai ninda sinasadol an mga aki na mag-agom huli sa kuwarta ni pinipirit man na makipag-ilusyunan dawa hobenon pa para sa papel asin responsabilidad nin adulto. (1 Cor. 7:36) Pero, huri nang gayo para ki Abigail na pag-isipan iyan. Ano man an rason, nagin agom siya ni Nabal, asin determinado siyang gibuhon an pinakamakakaya dawa sa masakit na sitwasyon.\n‘Sinupog Niya Sinda’\n8. Siisay an ininsulto ni Nabal, asin taano ta bako nanggad madunong an ginibo niya?\n8 Lalo sanang pinasakit ngunyan ni Nabal an sitwasyon ni Abigail. An ininsulto niya mayong iba kundi si David. Ini an maimbod na lingkod ni Jehova na ninombrahan kan propetang si Samuel, na ipinahayag si David bilang pinili nin Diyos na masalida ki Saul bilang hadi. (1 Sam. 16:1, 2, 11-13) Huli sa pagdulag ki Hading Saul na nauuri sa saiya asin gusto siyang gadanon, nag-istar si David sa kaawagan kaiba kan saiyang 600 na maimbod na parapakilaban.\n9, 10. (a) Anong sitwasyon an pigtios ni David asin kan mga tawuhan niya? (b) Taano ta maninigo kutanang inapresyar ni Nabal an ginibo ni David asin kan mga tawuhan kaini? (Hilingon man an nota sa ibaba kan parapo 10.)\n9 Si Nabal taga Maon; siya nagtatrabaho asin posibleng may sadiring daga sa karaning Carmel. * An mga banwaan na iyan napapalibutan nin haralangkaw na dagang maduot na angay sa pag-ataman nin mga karnero, na an 3,000 sadiri ni Nabal. Pero, tagiltil an daga sa palibot kaiyan. Nasa timog an mahiwas na kaawagan nin Paran. Sa sirangan, may ruta pa-Dagat na Asin (Gadan na Dagat), na maagi nguna sa mga lugar na mayong nakaistar saka dakul nin ampas patin kuweba. Sa mga rehiyon na ini pigtios ni David asin kan mga tawuhan niya na mamuhay, na daing duda na nangangayam tanganing may makakan saka nagtatagal nin dakul na kasakitan. Parati nindang nahihiling an mga hoben na pastor kan mayaman na si Nabal.\n10 Paano trinatar kan mga suldados an mga pastor? Madali kutana na kumua sinda nin mga karnero paminsan-minsan, pero dai ninda iyan ginibo. Imbes, sinda nagin garo lanob na nagpoprotektar sa mga aripumpon asin tawuhan ni Nabal. (Basahon an 1 Samuel 25:15, 16.) Dakul na peligro an nakahuma sa mga karnero asin pastor. Dakul an naninibang hayop, asin haranihon sinda sa linderos kan Israel sa timog kaya parating minasalakay an dayuhan na mga tulisan asin parahabon. *\n11, 12. (a) Paano nagin mataktika asin magalang si David sa pagpadara nin mensahe ki Nabal? (b) Ano an sala sa paagi nin pagsimbag ni Nabal sa mensahe ni David?\n11 Bako talaga madaling pakakanon an gabos na lalaking idto sa kaawagan. Kaya sarong aldaw pinaduman ni David ki Nabal an 10 mensahero para maghagad nin tabang. Madunong na itinaon niya iyan sa magaya-gayang panahon nin paggunting sa mga karnero. Okasyon idto na an mga tawo matinao asin nag-uurugma. Magalang asin maingat man siya sa pagtaram. Inapod pa ngani niya an saiyang sadiri na “saimong aking lalaking si David,” na tibaad magalang na pagmidbid sa pagigin mas gurang ni Nabal. Ano an reaksiyon ni Nabal?—1 Sam. 25:5-8.\n12 Grabe an kaanggutan niya! ‘Sinupog niya sinda,’ an pagkasabi ki Abigail kan hoben na lalaki na nasambit sa inutan. An maimot na si Nabal makusog an boses na nagsayumang itao an saiyang mahalagang tinapay, tubig, asin karne. Pigtuya-tuya niya si David asin ikinumparar sa naglayas na suruguon. An pagmansay ni Nabal puwedeng kaagid ki Saul, na naungis ki David. Bakong arog ki Jehova an pagmansay ninda. Namutan nin Diyos si David asin para sa Saiya bako ining rebelyosong uripon kundi an magigin hadi nin Israel.—1 Sam. 25:10, 11, 14.\n13. (a) Ano sa primero an reaksiyon ni David sa pang-iinsulto ni Nabal? (b) Ano an itinutukdo sa sato kan prinsipyo sa Santiago 1:20 dapit sa reaksiyon ni David?\n13 Kan baretaan si David kan mga sinugo niya, naanggot siyang gayo. “Ihabay nin lambang saro an saiyang minasbad,” an ipinagbuot niya. Pagkakua nin armas, pinanginutan ni David an 400 sa mga tawuhan niya para sumalakay. Isinumpa niya na gagadanon an gabos na lalaki na kairiba sa harong ni Nabal. (1 Sam. 25:12, 13, 21, 22) Natural sanang maanggot na gayo si David, pero sala an pinaplano niyang gibuhon. An Bibliya nagsasabi: ‘An [grabeng] kaanggutan nin tawo dai naggigibo kan katanusan nin Diyos.’ (Sant. 1:20) Pero, paano ikakaligtas ni Abigail an kairiba niya sa harong?\n‘Pag-umawon Lugod an Saimong Katanusan’\n14. (a) Paanong si Abigail na an nag-inot na gumibo nin paagi tanganing itanos an salang ginibo ni Nabal? (b) Anong praktikal na leksiyon an manunudan ta sa pagkakalain ni Nabal asin Abigail? (Hilingon man an nota sa ibaba.)\n14 Sa sarong paagi, nahiling na niyato na si Abigail na an nag-inot na gumibo nin paagi tanganing itanos an grabeng sala na ginibo kan agom niya. Bakong arog ni Nabal, andam siyang maghinanyog. Kun dapit sa pagbareta kan bagay na iyan ki Nabal, an hoben na suruguon nagsabi manungod sa saiya: ‘Siya sarong lalaking kaniguan karaot, na mayo lamang nin nakakapakiulay sa saiya.’ * (1 Sam. 25:17) Makamumundo, habong maghinanyog ni Nabal huli ta importanteng gayo an hiling niya sa saiyang sadiri. An siring na pagkaarogante komun sagkod ngunyan. Pero aram kan hoben na lalaki na lain si Abigail, kaya daing duda na sa saiya niya idinulok an problema.\nBakong arog ni Nabal, andam si Abigail na maghinanyog\n15, 16. (a) Paano ipinahiling ni Abigail na siya arog kan may kakayahan na agom na babayi na ilinadawan sa libro nin Talinhaga? (b) Taano ta an ginibo ni Abigail bakong pagrebelde sa pagkapayo kan agom niya?\n15 Nag-isip asin naghiro tulos si Abigail. Mababasa ta: “Tulos na naghidali si Abigail.” (NW) Sa pagkasaysay na ini, nagkapirang beses na naglataw an pandiwa na trinadusir na “maghidali,” na ginamit mapadapit sa babaying ini. Nag-andam siya nin dakul na regalo para ki David asin sa mga tawuhan kaini. Kaiba diyan an tinapay, arak, karnero, sinanlag na tipasi, asin keyk na gibo sa pasas saka igos. Malinaw na aram ni Abigail an mga bagay na igwa siya asin lubos na ginigibo an mga responsabilidad sa harong, arog kan may kakayahan na agom na babayi na ilinadawan pag-abot nin panahon sa libro nin Talinhaga. (Tal. 31:10-31) Pinainot na niya an nagkapira sa mga suruguon na dara an mga regalong iyan, dangan nagsunod na sana siya. “Asin,” mababasa ta, ‘dai niya ini sinabi ki Nabal.’—1 Sam. 25:18, 19.\n16 Nangangahulugan daw ini na nagrebelde si Abigail sa pagkapayo kan agom niya? Dai man; girumdumon na marauton an ginibo ni Nabal sa linahidan na lingkod ni Jehova, sarong akto na posibleng magresulta sa kagadanan nin dakul na mayong sala na kairiba sa harong ni Nabal. Kun dai naghiro si Abigail, puwede daw siyang magin kabtang kan salang ginibo kan agom niya? Kun siring kaini, kaipuhan niyang inuton an pagpasakop sa Diyos kisa sa saiyang agom.\n17, 18. Paano si Abigail nagdulok ki David, ano an sinabi niya, asin taano ta epektibo an pananaram niya?\n17 Dai naghaloy, sinabat ni Abigail si David asin an mga tawuhan kaini. Naghidali giraray siya, nagbaba sa asno para maghuruhod sa atubangan ni David. (1 Sam. 25:20, 23) Dangan lubos na ipinahayag an nasa puso niya, na nakikimahirak para sa saiyang agom asin kairiba sa harong. Taano ta epektibo an pananaram niya?\n‘Makataram lugod sa saimong mga talinga an saimong uripon na babayi’\n18 Inako ni Abigail an paninimbagan sa nagin problema asin naghagad siya nin tawad ki David. Talagang inadmitir niya na si Nabal daing isip arog kan kahulugan kan pangaran kaini, na tibaad nagsusuherir na mababa sana an dignidad ni David kun kakastiguhon niya an siring na tawo. Ipinahayag niya an pagtitiwala ki David bilang representante ni Jehova, na rinekonoser na an ipinapakipaglaban kaini ‘mga pakikilaban ni Jehova.’ Ipinarisa man niya na aram niya an panuga ni Jehova dapit ki David asin sa paghadi kaini, huling si Abigail nagsabi: ‘Pagbubutan ka ni Jehova na magin ika an [lider] kan Israel.’ Dugang pa, nakiulay siya ki David na dai maggibo nin ano man na maresulta sa pagkakasala sa dugo o na pag-abot nin panahon magigin ‘dahilan nin kaulangan’—na minalataw na nanunungod sa pagkakonsiyensiya. (Basahon an 1 Samuel 25:24-31.) Mabuot asin nakakapahiro nanggad na mga tataramon!\n19. Ano an reaksiyon ni David sa sinabi ni Abigail, asin taano ta inumaw niya ini?\n19 Asin ano an reaksiyon ni David? Inako niya an mga dinara ni Abigail asin nagsabi: ‘Pag-umawon lugod si Jehova na Diyos kan Israel, na suminubol saimo tanganing sabaton ako ngunyan; asin pag-umawon lugod an saimong katanusan, asin pag-umawon ka, na sinagang mo ako ngunyan sa pagpabulos nin dugo.’ Inumaw ni David si Abigail huli sa kusog nin buot na paghidali tanganing sabaton siya, asin inadmitir ni David na pinugulan siya ni Abigail na magkasala sa dugo. ‘Sumakat kang may katuninungan sa saimong harong,’ an sabi niya ki Abigail, asin mapakumbaba pang nagsabi: ‘Dinangog ko an saimong tingog.’—1 Sam. 25:32-35.\n‘Uya an Saimong Uripon na Babayi’\n20, 21. (a) Ano an nahiling nindo na kahanga-hanga sa pagigin andam ni Abigail na bumalik sa agom niya? (b) Paano si Abigail nagpahiling nin kusog nin buot asin pagmansay sa pagpili nin panahon na kaulayon si Nabal?\n20 Paghali ni Abigail, siyertong nagigirumduman niya an paghilingan na iyan; siguradong narisa niya an pagkakalain kan maimbod asin mabuot na lalaking iyan saka kan maisugon na agom niya. Pero dai niya iyan pigparaisip. Mababasa ta: ‘Asin si Abigail nagduman ki Nabal.’ Iyo, nagbalik siya sa saiyang agom na determinadong utubon an papel bilang agom sagkod sa pinakamakakaya niya. Kaipuhan niyang sabihon ki Nabal an irinegalo niya ki David asin sa mga tawuhan kaini. May deretso si Nabal na maaraman iyan. Kaipuhan man niyang sabihon ki Nabal an dapit sa peligrong nalikayan bago pa kaini maaraman iyan sa iba, na mas ikakapasupog pa ngani kaini. Pero, dai pa niya ini puwedeng sabihon ngunyan. Nagpapasiram-siram si Nabal siring sa hadi asin grabe kaburat.—1 Sam. 25:36.\nMay kusog nin buot na sinabi ni Abigail ki Nabal an ginibo niya tanganing iligtas an buhay kaini\n21 Sa giraray bilang pagpahiling nin kusog nin buot asin pagmansay, naghalat siya sagkod sa kinaagahan na bako nang burat si Nabal. Magigin malinaw na an isip kaini para maintindihan si Abigail, alagad posibleng mas peligroso man huli ta mainiton an payo kaini. Pero, nagdulok si Abigail asin sinabi sa saiya an gabos na nangyari. Daing duda na inaasahan niyang maaanggot na gayo ini, na magigin madahas pa gayod. Imbes kaiyan, nakatukaw sana si Nabal na dai naghihiro.—1 Sam. 25:37.\n22. Ano an nangyari ki Nabal, asin ano an manunudan ta sa gabos na karingisan o pang-aabuso sa laog nin pamilya?\n22 Ano daw an nangyari sa saiya? ‘Luminuya an saiyang puso, asin nagin garo sarong gapo.’ Tibaad naistrok siya. Minsan siring, nagadan siya pakalihis nin mga 10 aldaw—pero bakong huli sa hilang sana. Sinasabi sa sato kan Bibliya: “Linugad ni Jehova si Nabal, asin nagadan.” (1 Sam. 25:38) Paagi sa matanos na paggadan na iyan, tapos na an halawig asin arog-bangungot na buhay ni Abigail bilang may agom. Minsan ngani dai naggigibo si Jehova nin milagrosong paggadan ngunyan, ini angay na pagirumdom na talagang nahihiling niya an gabos na karingisan o pang-aabuso sa laog nin pamilya. Sa saiyang itinalaan na panahon, pirmi niyang isasagibo an hustisya.—Basahon an Lucas 8:17.\n23. Ano an saro pang bendisyon ki Abigail, asin paano niya ipinahiling na dai siya nagbago dawa magigin agom siya ni David?\n23 Apuwera sa pakatalingkas sa bakong maugmang pag-agom, may saro pang bendisyon na naghahalat ki Abigail. Kan mabaretaan ni David an pagkagadan ni Nabal, nagsugo siya nin mga mensahero tanganing alukon na magin agom si Abigail. ‘Uya an saimong uripon na babayi,’ an simbag niya, ‘tanganing magin uripon na babayi na mahugas sa mga bitis kan mga uripon na lalaki kan sakuyang kagurangnan.’ Malinaw nanggad na dai siya nagbago dawa magigin agom siya ni David; nag-alok pa ngani siya na magin suruguon kan mga suruguon ni David! Dangan mababasa ta giraray na naghidali siya para mag-andam sa pagduman ki David.—1 Sam. 25:39-42.\n24. Anong kadipisilan an inatubang ni Abigail sa bago niyang buhay, pero paano siya minansay kan agom niya asin kan saiyang Diyos?\n24 Dai buot sabihon kaini na dai na magkakaigwa nin problema si Abigail; dai magigin pirming pasil an buhay niya ngunyan na agom na siya ni David. Agom na ni David si Ahinoam, asin dawa itinugot nin Diyos an poligamya, siyertong nagin kawsa iyan nin mga problema sa maimbod na mga babayi kaidto. Asin bako pang hadi si David; may mga ulang asin kasakitan na mapapaatubang sa saiya bago siya maglingkod ki Jehova bilang hadi. Pero mantang tinatabangan asin sinusuportaran ni Abigail si David sa bilog na buhay kaini, na pag-abot nin panahon nangaki nin aking lalaki sa saiya, napatunayan ni Abigail na siya may agom na nagpapahalaga saka nagpoprotektar sa saiya. Sa sarong pangyayari, ilinigtas pa ngani siya ni David sa mga nagkidnap sa saiya! (1 Sam. 30:1-19) Sa siring na paagi, inarog ni David si Jehova, na namumuot asin nagpapahalaga sa siring na mapagmansay, makusog an buot, saka maimbod na mga babayi.\n^ par. 9 Bako ini an bantog na Bukid nin Carmel sa harayong amihanan kun sain naghampangan si propeta Elias asin an mga propeta ni Baal paghaloy-haloy. (Hilingon an Kapitulo 10.) An Carmel na ini banwaan sa timog sa puro kan kaawagan.\n^ par. 10 Posibleng inisip ni David na paglilingkod ki Jehova an pagprotektar sa mga may sadiring daga duman asin sa mga aripumpon ninda. Kaidto, katuyuhan ni Jehova na mag-istar sa dagang iyan an mga naggikan ki Abraham, Isaac, asin Jacob. Sa siring, an pagprotektar diyan tumang sa dayuhan na mga nananakop asin tulisan sarong klase nin sagradong paglilingkod.\n^ par. 14 An mga tataramon na ginamit kan hoben na lalaki literal na nangangahulugan na “sarong aki ni belial (pagkadaing kamanungdanan).” Kabali sa iba pang pagkatradusir sa Bibliya an deskripsiyon ki Nabal “na dai naghihinanyog sa kiisay man” asin an kongklusyon na “mayo siyang kuwentang kaulay.”\nAno an manunudan ta sa masakit na sitwasyon ni Abigail bilang may agom?\nPaano nagpahiling nin kusog nin buot asin pagmansay si Abigail kan insultuhon kan agom niya si David?\nPaano kinaulay ni Abigail nin may kadunungan asin pangungumbinsir si David?\nPaano mo gustong arugon an pagtubod ni Abigail?\nAbigail—Naghiro Siya na May Pagmansay


Si Theodore Roosevelt (27 Oktubre 1858- 6 Enero 1919), iyo an ika-26 na presidente kan Estados Unidos. Sa edad na 43 pagtukaw, siya na an pinaka-huben na nagkapot kan siring na katongdan. Siya man an nagdara nin bagong mga kaisipan sa pagkapot nin siring na kapangyarihan. Mala ta sabi niya "dai man ako (ngaya) nangangagaw poder." kundi "pinalalakbang ko sana an paggamit kan mga poderes kan presidente."\nAgresibo siya sa pagtolod kan intereses nin publiko asin doon siya sa pag-osol kan sarong mabagsik na pan-luwas na polisya na siniseguro an intereses kan Estados Unidos pirmeng mangimbabaw sa kinaban.\nSiya namundag sa Nueva York, Nueva York, bunga kan pag-aagoman ninda Theodore Roosevelt, Sr. asin Martha Bulloch Roosevelt. Igwa siyang tolong tugang, sinda Bamie, Elliott asin Corrine. Enot na agom niya iyo si Alice Lee Roosevelt na nagadan parehong aldaw kan magadan an ina niya, taon 1884.Ika-duwang agom niya iyo si Edith Carrow kun saen nagkaigwa siya nin limang aki na iyo sa Theodore, Jr., Kermit, Ethel, Archie, asin Quentin.\nMga naginibohan asin mga pwestong kinaptanLiwaton\nMaski ngani naroromdoman siya komo presidente, an totoo dakulon siyang mga ginibo asin nahaman sa pribado asin sa publikong buhay niya.\nSiya, bago nagin presidente, nagtukaw man komo Assemblyman kan Estado nin Nueva York, nagin Gobernador kani, asin nagin man Bise-presidente.\nNagin man siyang Deputy Sheriff kan Dakota Territory, Police Commissioner kan Ciudad nin Nueva York, Commissioner sa Serbisyo Sibil kan Estadeos Unidos, Assistant Secretary kan US Navy, asin Colonel kan inaapod na Rough Riders, na iyo an First Volunteer Cavalry, na nagpasiring sa Cuba sa paki-guerra laban sa mga Kastila.\nNagin man siyang historyador asin man ngani nakaptan an pagkapresidente kan American Historical Association, asin siring man siya sarong naturalista mala ta siya an minimirar na otoridad sa kinaban komo hararom an adal manongod kan mga darakulang mammals na nakukua sa Amerika.\nKomo an interes niya yaon igdi, nagtolod saiya na mamayo nin duwang darakulang ekspidisyon syantipiko, enot sa Aprika asin ikaduwa sa Sur-Amerika. Mala ta kun siya daa dai nagin Presidente, mas maroromdoman siya huli sa mga nahaman asin naginibo niya bilang sarong naturalista.\nSa tahaw kan mga kasibotan na ini, nakua niya pang mangabayo sa mga rancho, magbatong sa iba-ibang kontinente, magpadakula nin limang masisirot na mga aki, magbasa nin ginatos na libro, asin siring man magsurat nin sadiri niyang mga libro na pambihirang uminabot 35 an bilang. Sa panahon na ini, nakatipon siya nin kadakul-dakul na mga amigo asin mga katrato. Sinasabing labis 150,000 na surat an ginibo niya mamantener lang niya an kontak sa mga amigo.\nPinaghugot gikan sa "https://bcl.wikipedia.org/w/index.php?title=Theodore_Roosevelt&oldid=139181"\nLast edited on 7 Marso 2013, at 22:10\nHuring pigliwat an pahinang ini kan 7 Marso 2013, alas 22:10.


Si Daniel Kenji Matsunaga (namundag, Nobyembre 28, 1988) o Daniel Matsunaga sana, sarong Brasiliano-Hapon na aktor asin modelo. Nabisto siyang gayo igdi sa Filipinas kan siya natampok sa magasin na Cosmopolitan Philippine sa isyung Septyembre 2009 sa "Cosmo Men" na suplemento. Poon kaidto siya nagtrabaho na sa Filipinas bilang sarong aktor asin natawan kan GMA Network nin mga proyekto sa TV drama. Nagin man siyang kontratadong aktor sa TV5 kan Hunyo 2012. Nagluwas man siya sa magkapirang mga pasale sa ABS-CBN asin man sa mga sine.\nBilang sarong atleta, siya nagpapel na midfielder para sa Kaya F.C. sa Dibisyon 1 kan United Football League. Alagad enot siyang nagkawat sa Dibisyon 2 Team Socceroo kan 2011 asin naglipat sa Dibisyon 1 Pachange Diliman kan taon 2012 UFL Cup, bago siya nagbalyo sa Stallion kan taon 2013 na karawat.\nKan Mayo 17, 2014, si Matsunaga nag'entra sa Pinoy Big Brother kan ika-21ng aldaw bilang ikatolong celebrity asin ika-18ng opisyal na housemate kan PBB: All In. Katapos-taposi, kan Agosto 24, 2014, siya an napili asin guminana bilang Big Winner sa apat na mga finalista.\nMga pasale sa telebisyon[liwaton | liwaton an gikanan]\nTaon Titulo Papel Network\n2014 Pinoy Big Brother: All In Housemate ABS-CBN\n2014 It's Showtime Celebrity Judge ABS-CBN\n2013 Misibis Bay Andrew Cadiz TV5\nKris TV Recurring Guest Co-Host ABS-CBN\n2012 Enchanted Garden Mark Morgan TV5\nThird Eye Lucas\nGame 'N Go Host\n2011 Futbolilits Raphael Yamamoto GMA Network\nSpooky Nights : Snow White and the Seven Ghosts Prince\n2010 Grazilda Kasmir\nLove Bug Presents: Wish Come True Raoul Del Rosario\nLangit sa Piling Mo Xavier Cruz\nThe Last Prince Prince Nicolai\nD' Survivors (2010)\n↑ http://kakulay.blog.com/2012/06/daniel-matsunaga-ganap-ng-isang-kapatid/ Kinua 24-08-14\n↑ http://www.pinoyparazzi.com/heart-evangelista%E2%80%99s-father-belittles-daniel-matsunaga/ Kinua 24-08-14\n↑ http://entertainment.abs-cbn.com/tv/shows/pbb/housemates/profile/daniel-matsunaga Kinua 24-08-14\nPinaghugot gikan sa "https://bcl.wikipedia.org/w/index.php?title=Daniel_Matsunaga&oldid=181106"\nMga modelo sa Filipinas\nHuring pigliwat an pahinang ini kan 3 Abril 2019, alas 06:36.


Modernong tirador, an bala pana\nAn tirador (o, baksyat, hale sa Ingles "back shot") sarong armas o kawatan na an kakaptan pormadong sanga. Ini may nahihinat na goma nakagakot sa duwang poro kan sanga asin an goma kaini may buru-bulsang anit kaka'gan nin bala. Binibingat an nahihignit na goma ngane makusog na makabatikal o makatalsik an bala sa harayong gustong patamaan o igoon.\nAn bala igdi pwedeng gapo, bolitas o pwedeng pana.\nSarong nakaagid sa tirador alagad iba an pakagibo iyo an lobo o balon na binanga' asin an ngawngaw iginakot sa buka o ngimot nin pinutol na plastik na botelya. An mga bala nakakabatikal paagi nin paghinat kan balon asin pagbutas kaini asin biglang ibinubuga an bala o mga bala ilinaog sa balon.\nKinua sa "https://bcl.wikipedia.org/w/index.php?title=Tirador&oldid=165097"\nMga iba-ibang klaseng armas\nMga iba-ibang klaseng kawatan\nHuring binago an pahinang ini kaitong 30 Agosto 2017, alas 14:04.


O politika sa Bicol asin sa enterong Pilipinas.\nKaidtong panahon simple an kahulugan kan politika sa mga ordinaryong namamanwaan; Pupotikan ka, lilintianan ka, titikason ka, kakakanan ka pa. Mayo pa kaidtong SOP. Mayo pang vote buying.\nAlagad ngonyan iba nang marhay, modern na.\nAn politika sa nasyon lalo na sa rehiyon Bicol magastos asin pralastikan.\nPamalo-malo, saguin-saguin, kwarta-kwarta sana.\nKadto igwa pang tribuna kun sain an mga politico mina-disarulyar kan mga isyu asin mina-presentar kan mga plataporma y programa de gobyerno.\nNgonyan mayo nang diskurso o miting sa plasa. Kun igwa man dikit na an tao asin dai pigdadarangog an kandidato, pigdadalan lang an mga parakanta asin pigheheling an mga parabayle na nag-iikol-ikol sa ibabaw kan entablado.\nMoney talks na ngonyan sabi kan mga politiko. ATM pero bakong at the moment kundi Automatic Tellering Machine kun sain pigdedeposito asin pigwiwithdraw an pambakal boto. Saka an may pinaka-makusog na boses an mass media, tv asin radio, an social media, (facebook, twitter, asin instagram), bako nang gayo an diyaryo o periodiko ta mapagal magbasa an mga botante.\nMayo nang house-to-house campaign o pagharong-harong, kun mag-abrasa man may paipit na kwarta sa palad na minabalyo na hali sa kandidato na pasiring sa paraboto.\nSi dating ugali kan panahon na kun ika anggot o dai mo suno an sarong tao politikahon mo sana ngaya. Maski ka anggot dai ka magpaheling na anggot, maski ka suya dai ka magpaheling na uyam ka, kugusa an kalaban, taptapa an likod na dai niya aram na igwa kang daga na pweding isaksak sa saiyang likod. An importante manggana sa eleksyon. An dakulang gastos babawion na lang pag nakatukaw na sa pwesto. Asin garo negosyo baka mas ganansiya o delinsiya pa na pwede nang paragastos sa masunod na eleksyon.\nAn pig-aapod na performance o naginibohan baliwala sa mga tao asin mismo sa mga politiko.\nAn importante, an mahalaga, an nababasa o naheheling sa mga darakulang tarpaulin, streamer asin billboard na nagpapaheling kan mga darakulang retrato kan mga politiko.\nEPAL o parapelan. An mga pangaran kan politiko o dinastiya nasa waiting sheds, lanob, kudal, pati atop kan mga eskwelahan. Igwa pa ngani nin bagtingan na may pangaran.\nKun iisipon mayong pagkakaiba an mga EPAL kan mga politiko sa mga grafiti kan mga militante asin aktibista.\nSa bagay bako man lang kayang politiko an may sala kundi an mga tao mismo na nadadara sa buladas kan mga kandidato.\nDai na ma-tolong taon matapos na an turno kan presenting administrasyon , mapili naman kita nin mga mayor, gobernador, congressman, senadores, vice-presidente asin presidente mismo.\nSi mga pangako nakapako. Mayo man pagbabago. Pigpapaitok-itok lang an enterong nasyon sa palad kan mga politiko asin mga poderoso.\nAlagad susog sa huring-huding, kun mangyari an bagay na mag-kaigwa nin pagbabago an presenting Konstitusyon asin magka-igwa nin sistemang federalismo an gobyerno susog sa kampanya ni Prisedente Digong Duterte kan 2016, mabago an daralagan kan politika sa Pilipinas asin digdi sa Bicol.\nTibaad pati lalawgon kan mga lideres asin politiko magbarago man.\nAn posibleng federal State kan Bicol sadit sana na may anom na provincia asin pitong ciudades. May duwa sanang pangaran an naglalataw ngonyan hali sa Albay asin Camarines Sur an pwedeng mamayo kan bagong estado. Kontrolado na pati ninda an media sa Legaspi asin sa Naga .\nPwede man an Bicol kakanon kan mas dakulang Federal State of Southern Luzon na kabale an provincia nin Quezon.\nDiyan magkakairigwa nin tunay na pagbabago an mga lalawgon.\nIpangadye ta mangyari man lugod. * * * Lalong naglalala o nag-gragrabe an siriltikan sa ciudad nin Naga. Lambang lado nagsasala na igwa na nin “Basol Boy”. Mayo nag ibang gibo kundi magbarasolan an pressente asin naka-aguing administrasyon.\nAn tunay daang magka-iwal bako an mga lalaki kundi mga partner nindang mga babae. Piggagatongan pa man kan sarong negosyante na nadaog pagka-alkalde kan naka-aguing pirilian. * * * Mag-antabay sa programang “INI AN TOTOO” kada Sabadong alas 8:30-9:30 nin aga (oras sa Pilipinas) sa OK Bangon FM, 97.5 KHZ/PBN TV 5, Caceres cable,Sky cable asin facebook live streaming worldwide. Program hosts: Winnie Ceas-Ventura and Ernie Verdadero.


Home / Albay / Legazpi City / mayon / MayonPH / News / Albay, isinairarom na sa State of Calamity\nAlbay, isinairarom na sa State of Calamity\nBicol Standard Newspaper Wednesday, January 17, 2018 Albay, Legazpi City, mayon, MayonPH, News\nLegazpi City - Nagkasararong inaprubahan kan mga miyembros kan Sangguniang Panlalawigan kan Albay an resolusyon na minadeklara sa Albay sa irarom kan State of Calamity kasoodma Enero 16, 2018 dahil sa padagos na pag alburuto kan bulkan.\nSi Liga ng mga Barangay President JP Lee, Chairman kan Committee on Crisis and Emergency Management, an nagbusol kan nasabing resolusyon.\nDahilan kaini, makakabwelo na an PDRRMC sa paggamit kan 5% Calamity fund ngani maipang ayuda sa sobra 20 mil na mga residentes na nasa mga evacuation centers na ngonyan.\nSa naging presentasyon ni Dr. Cedric Daep kan APSEMO, sinabi kaini na igwa pang sobra P90 million na pondo para sa kalamidad an Albay.\n30 percent kaini an mapapasiring sa food assistance mantang an iba an magagamit sa pagpakaray kan mga facilidades kan mga evacuation centers arog kan mga toilet asin water system.\nAlagad, tulos na nilinaw ni Daep na sagkod 10-15 days sana an idudurar kan pondong ini asin an masunod na lakdang iyo an maghagad na nin pondo sa Nasyunal asin mga international na organisasyon.\nSinabi ni Daep na oras na kapuson nin pondo, tulos nindang ipapadeklarang depleted na an pondo ngani makahagad ayuda sa Nasyunal.\nMiyentrastanto, nihayag ni Daep na poon ngonyan nagbubulos na an tabang hale sa ibang mga probinsiya sa rehiyon.\nAn Catanduanes asin Sorsogon an mapadara na suboot nin saindang mga water purifying machines sa aga.\nApwera kaiyan, nagrequest naman sinda sa coordinator kan AECID ngani darahon sa Albay asin ipagamit an 3 mga units kan purifying machines sa Clark, Pampangga.\nAn DSWD asin Phil Red Cross an nakipag koordinar naman sainda ngani magtabang, mantang an NFA an enot ng nagpautang nin sobra un mil na sako nin bagas ngani may maidistribwer na sa mga evacuees.\nMasurat man si Daep sa gabos na mga dati ng international partners siring kan UNDP, UNICEF asin iba pa ngani magpadara nin tabang mantang kun kinakaipuhan pa, makunduser siya nin donors forum sa Metro Manila.\nPaliwang ni Daep, bako siring kan bagyo o iba pang kalamidad, posibleng maghaloy an mga tawo sa mga evacuation centers huli ta dae sigurado kun sa arin makulpa an pag alburoto kan bulkang Mayon.\nSa presente nasa 6,459 na pamilya o 24,752 na persona an inebakwar hale sa 29 mga baranggay na gikan sa 6kms PDZ asin 8kms extended danger zone.\nSagkod ngonyan nasa alert level 3 pa an bulkan. (Vince Villar)\nAlbay, isinairarom na sa State of Calamity Reviewed by Bicol Standard Newspaper on Wednesday, January 17, 2018 Rating: 5


Kapahayagan 15 | Bibliya Online | New World Translation\nPitong anghel na may darang pitong damat (1-8)\nAn awit ni Moises asin kan Kordero (3, 4)\n15 Asin nahiling ko sa langit an saro pang dakula asin makangangalas na tanda, pitong anghel na may darang pitong damat. Iyo na ini an pinakahuring mga damat, huli ta paagi kan mga ini matatapos an kaanggutan nin Diyos. 2 Asin nahiling ko an sarong garo dagat na salming na may kasalak na kalayo, asin idtong mga nanggana laban sa mabangis na hayop asin sa imahen kaiyan saka sa numero kan pangaran kaiyan nakatindog sa gilid kan dagat na salming, na igwang kapot na mga arpa nin Diyos. 3 Kinakanta ninda an awit ni Moises na uripon nin Diyos asin an awit kan Kordero, na sinasabi: “Dakula asin makangangalas an saimong mga gibo, Diyos na Jehova,* an Makakamhan sa Gabos. Matanos asin masasarigan an saimong mga dalan, Hading daing sagkod. 4 Siisay man nanggad an dai matatakot sa saimo, Jehova,* asin dai magpapamuraway sa ngaran mo? Huli ta ika an solamenteng maimbod! An gabos na nasyon madurulok saka masamba sa atubangan mo, huli ta an saimong matanos na mga pagbuot naihayag na.” 5 Pagkatapos kaini, nahiling ko sa langit na nabuksan an santuwaryo kan tolda kan patotoo, 6 asin an pitong anghel na may dara kan pitong damat nagluwas hali sa santuwaryo, nakasulot nin malinig saka makintab na telang lino asin sa mga daghan ninda igwa sindang sulot na mga hagkos na bulawan. 7 Tinawan kan saro sa apat na buhay na linalang an pitong anghel nin pitong mangkong bulawan na pano kan kaanggutan nin Diyos, an saro na nabubuhay sagkod nuarin pa man. 8 Asin an santuwaryo napano nin aso huli sa kamurawayan nin Diyos asin huli kan saiyang kapangyarihan, asin mayo nin nakalaog sa santuwaryo sagkod na dai pa tapos an pitong damat na dara kan pitong anghel.


Mga Troso Kumpiskado sa Camarines Norte\nParte kan maigot na implementasyon kan leye mapadapit sa kapalibutan asin regulasyon pag gamit kan rekursos naturales kan rehiyon, maabot sa 94 pidaso nin tablon o may kabilugan na 3,475 board feet o 8.19 cubic meters an nakumpiskar kan PENRO Camarines Norte kan July 26-30, 2015 sa mga barangays kan Matanlang asin Calabasa, Camarines Norte.\nSa report na isinumiter ni Forester Nestor B. Mata, inabot nin limang aldaw an saiyang team antes na marekober an mga kahoy nin huli sa delikadong sitwasyon na saindang kinahampang. Enot na nadiskubre kan grupo kan Hulyo 26, 2015 an maabot sa 70 abandonadong tablon asin round logs harani sa Labo river sa Brgy. Matanlang. Tolos man na naghagad nin akuder an grupo sa Phil. Army na nakabase sa Brgy. Calabasa, Labo asin Kadagdagan sa grupo. Mantang harayo sa site para sa saindang lunch break an mga army escorts, pigharass suboot an mga naghahakot nin kompiskadong kahoy nin mga persona na armado nin bolo o sundang kun kaya napiritan an grupo na maghale. Siringman, ipinagpadagus kan grupo an operasyon hasta Hulyo 30 sa tahaw kan kadipisilan siring sa pagkawara asin pagkuriyat sa manlaen-laen na lugar kan mga kahoy nin huli sa pagbalo kan dae maidentipikar na persona na maitago an mga ini. Kinaipohan man na mag arkila nin chainsaw operators ngani na ire-size an mga kahoy para sa mas marikas na paghakot.\nMay kabilugan na 94 tablon o flitches nin Phil. Mahogany Group o PMG species an narekober asin naka-stockpiled sa PENRO Cam. Norte asin nin huli ta mayu nin claimants, pigrekomendar man kan grupo an tolos na administrative confiscation proceeding asin disposal kan mga ini.\nEnot man na nagtao nin direktiba si DENR Regional Director Gilbert C. Gonzales sa mga Field Offices kan DENR na pakusugon pa an kampanya kontra sa illegal logging asin panimbagon an gabos na nagbabalga sa forestry laws.


An Mecca (sinasayod /ˈmɛkə/), sinusurat man Makkah (Ingles: /ˈmækə/; Arabiko: مكة Makka asin sa biklad na surat: Arabiko: مكّة المكرمة sinusurat-susog-sa-tanog, Makkah Al Mukarrammah [mækːæt ælmukarːamæ]) iyo an pinakasagradong lugar na pigtitiriponan sa relihiyon na Islam, na sinusundan kan Medina. An siyudad na ini namomogtak sa Saudi Arabia, sarong syudad na moderno, kosmopolitan asin dawa totoo sarado sa mga bakong-muslim, binabanwa kan manlaenlaen na grupong etniko. Yaon igdi an inaapod na Kaaba, an edipisyong pangadyean kan mga pregrinong muslim sa pag otob sa saro sa harigi nin kabanalan kan Islam, an pagsongko sa Mecca (Hajj) nin sarong muslim.\nAn syudad na ini iyo an kabesera kan Mecca Province nin Saudi Arabia, sakop kan ronang Hejaz. Ini may populasyon na 1.7 milyon (2008), asin an rayo' niya sa Jeddah 73 km (45 mi) sa taas na 277 m (910 piye) sa langkaw kan dagat.\nPinaghugot gikan sa "https://bcl.wikipedia.org/w/index.php?title=Meka&oldid=202543"\nLast edited on 26 Pebrero 2021, at 13:48\nHuring pigliwat an pahinang ini kan 26 Pebrero 2021, alas 13:48.


Home / Camarines Norte / Daet / DOH / Health / Kampanya sa CNorte kontra sa paputok, mas pinakusog\nBicol Standard Newspaper Tuesday, December 22, 2020 Camarines Norte, Daet, DOH, Health\nDAET, Camarines Norte (Bicol Standard)—Nagkasararo an Provincial Health Office, Camarines Norte Provincial Police Office, Bureau of Fire Protection, asin mga miembros kan local na media sa kampanya kontra sa paputok sa Provincia kan Camarines Norte.\nKan nakaaging Disyembre 10, nagtiripon sa sarong advocacy meeting an representantes kan mga nasambit na grupo sa Little Theater sa Provincial Capitol tanganing tokaron an mga disbentahe kan paggamit nin mga paputok sa panahon kan mga selebrasyon.\nSa inapod na Aksyon Paputok Injury Reduction (APIR) campaign na Oplan Iwas Paputok, pigpagirumdom an publiko kan mga peligro na dara kan paputok, arog kan mga efecto sa respiratory system asin pandangod, asin mga lugad sa hawak. Pwede man ini magkawsa nin kasulo.\nSabi pa, pwede man magselebrar sa paagui nin ibang bakong peligrosong mga alternatibo arog kan torotot o music speakers.\nMaroromdoman na sa Camarines Norte, 12 an nairecord na biktima kan paputok kan nakaaging taon, kumpara sa 3 sana kan 2018.\nKampanya sa CNorte kontra sa paputok, mas pinakusog Reviewed by Bicol Standard Newspaper on Tuesday, December 22, 2020 Rating: 5


An Ash Wednesday po asin Lent - ano man po an halaga kan pag-observar kan mga ini? Mabalos po!\nAn Lent o Cuaresma minapoon sa Miercoles de Ceniza-an pagbugtak nin abo sa angog. Hararom an kahulugan asin katuyohan kan panahon na ini. Sa pagkakataon na ini, boot kong magtao nin tolong rason:\n1. Ini panahon nin pag-eksamen sa sadiri. Sa satuyang pagkabuhay may mga pagkakataon o mga pangyayari na kita nahuhulog sa kalabisan (excesses). Dai niato namamaanan na nagrararom o nagdadakul an satong bisyo o maraot na mga gawe/ugali. An panahon nin Cuaresma nag-aalok sato sa pagbakle, pagbago nin buhay asin pagtalikod sa mga mararaot na gawe o ugali.\n2. Ini panahon tanganing balikan o manudan guiraray an mga virtudes o mga marahay na ugali asin disposisyon, arog baga kan tamang paghusga (prudence), katanosan (justice), kusog nin boot (fortitude), asin pagpugol o pagkontrol sa sadiri (temperance). An panahon na ini bako sanang pagtalikod sa maraot kundi pag-atubang asin pagkugos kan marahay. Aram niato na dai man ini madadali-dali. An padikit-dikit na pagsabuhay kaini, padagos-dagos -ini an paagi tanganing an mga ini magin ugali niato.\n3. An panahon na ini pagromdom kan pagsakit ni Jesus tanganing tuboson an satong mga kasalan. Maski na ngani siya daing sala, inako an satong mga kasalan asin idinusay an buhay duman sa krus. An pagsakit asin pagkagadan ni Jesus tanda kan pagkamoot kan Dios. Na inako niya an pagtios, ini nagtutukdo sato na may halaga an satong mga pagtios asin mga sakripisyo. An mga ini nakakapalinig sa sato, nagpapakusog sato. Ini nagpaparomdom sato na kaipuhan niato an Mesiyas o Paraligtas, si Jesus.\nBakong kabotan nin Dios na an buhay niato magin miserable. Alagad tinutukdoan man kita na an buhay na makahulugan, an hararom na kaogmahan, an kapanoan nin buhay makukua kun yaon an pagdusay kan satong sadiri. Kun kita pabaya, madaya, makasadiri o daing pagmangno asin pagkamoot sa kapwa, puedeng magin magian an buhay ta, alagad sa puso ta mayo nin katoninongan, kaogmahan asin kapanoan (fulfillment). Paladan an tawo na nakakasabot na an saiyang buhay bako sana para sa sadiri niya -iyo ini an halimbawa ni Jesus.


PNP, PA mawarak kan saindang tropa sa brgys sa aldaw kan pirilian\nDuwang semana antes kan pirilian sa Mayo 13, 2019 an Philippine National Police sa Bikol andam na kan saindang kapupulisan na iwawarak sa mga polling center sa mga barangay.\nAn provincia nin Masbate iyo an may halangkaw na numero nin mga awtoridad na kinababalehan nin miembros kan PNP asin Philippine Army mantang an provinciang ini dai nahahalian kun panahon nin eleksyon igwa insidente na may relasyon sa pirilian.\nSa anom na provincia kan rehiyon Bikol an Masbate iyo an may halangkaw nin mga caso huli sa maabot na pirilian.\nKabale sa pigbabantayan na magiging mainit an pirilian iyo an Camarines Sur huli kan mga na enot na patutsadahan kan duwang candidatong gobernador na sinda incumbent Governor Migz Villafuerte asin Congresista Rolando Andaya Jr. kan premir distrito.\nAn Bicol PNP na pinamamayohan ni Brig. Gen. Arnel Escobal asin an Commission on Election sa Bikol na pinamamayohan ni Director Noli Pipo nagkapera nang beses naggibo kan saindang coordinating conference kabale an Philippine Army nganing ciertohon na magiging matuninong an maabot na midterm elections.\nSinabi ni Escobal na ngonian na Jueves, Mayo 2 magkakaigwa sinda nin final conference kan Comelec asin kan Phil. Army mientras na nag-arabotan na an mga election paraphernalia.\nGabos na mga PNP Provincial Office igwang augmentation force kan PA asin PNP na iwawarak man sa mga barangay antes pa kan pirilian sagcod sa pagtapos kan canvassing.\nSinabi man kan Comelec Bikol na magkakaigwang na sinda nin final testing kan Voters Counting Machines (VCM) sa maabot na Mayo 6 nganing antes kan aldaw nin pirilian aram na ninda kun igwa pang problema na dapat resolberan nin amay.


BASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Fijian Finnish Ga Georgian Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italiano Kazakh Kikongo Kikuyu Kiluba Kinyarwanda Kirghiz Koreano Latvian Lingala Lithuanian Luo Malagasy Myanmar Norwegian Nzema Papiamento (Aruba) Papiamento (Curaçao) Polish Portuguese Pranses Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\nIsinaysay ni Jukka Sylgren\nTAON NIN PAGKAMUNDAG: 1966\nGINIKANAN NA NASYON: FINLAND\nGustuhon ko an natural na kapalibutan dawa kan aki pa ako. An pamilya mi parating namamasyar sa magagayon na kadlagan asin danaw na nakapalibot sa ginikanan kong banwaan nin Jyväskylä, sa sentral na parte kan Finland. Gustong-gusto ko man an mga hayop; kan aki pa ako gusto kong kuguson an lambang ikos saka ayam na mahiling ko! Mantang nagdadakula ako, napurisaw ako sa parating pag-abuso kan mga tawo sa mga hayop. Pag-abot nin panahon, naglaog ako sa organisasyon na ipinapakipaglaban an deretso kan mga hayop, asin namidbid ko diyan an mga arog ko man an ideolohiya.\nAktibo kaming nangangampanya para sa deretso kan mga hayop. Nagtatao kaming impormasyon asin nag-aareglo nin mga pagmartsa sa pagprotesta asin demonstrasyon kontra sa mga tindahan nin mga bagay na gibo sa balukag o barahibo nin hayop saka sa mga laboratoryong naggagamit nin mga hayop para sa pagsiyasat. Nagbilog pa ngani kami nin bagong organisasyon para sa pagprotektar sa mga hayop. Huli sa samong radikal na mga aksiyon tanganing pakusugon an samong ipinapakipaglaban, parati kaming nagkakaproblema sa mga awtoridad. Pirang beses akong inarestar asin dinara sa husgado.\nApuwera sa pagmakulog sa mga hayop, napurisaw man ako sa iba pang problema sa kinaban. Pag-abot nin panahon, nakiayon ako sa nagkapirang organisasyon, kabilang an Amnesty International asin an Greenpeace. Itinao ko an bilog kong kusog tanganing suportaran an mga aktibidad ninda. Ipinaglaban ko an mga pobre, mga nagugutom, saka an daing palad na mga tawo.\nPero luway-luway kong narealisar na dai ko mababago an kinaban. Dawa nareresolberan kan mga organisasyon na idto an saradit na problema, garo baga naggagrabe man an darakulang problema. Garo hinalon na nin karatan an bilog na kinaban asin mayo lamang nin nakikiaram. Pagmati ko dai akong maginibo.\nDahil sa pagmundo ko sa kawaran ko nin kakayahan, pinunan kong pag-isipan an dapit sa Diyos asin sa Bibliya. Dati, nakipag-adal ako nin Bibliya sa mga Saksi ni Jehova. Dawa ngani inaapresyar ko an kabuutan saka personal na interes kan mga Saksi, dai pa ako handa kaidto na baguhon an buhay ko. Pero iba na ngunyan.\nKinua ko an Bibliya ko asin binasa iyan. Naranga nanggad ako kaiyan. Narisa ko an dakul na teksto sa Bibliya na nagtutukdo sato na magin mabuot sa mga hayop. Halimbawa, sabi sa Talinhaga 12:10, ‘inaataman kan marahay na tawo an saiyang mga hayop.’ (An Marahay na Bareta Biblia) Nasabutan ko man na bako an Diyos an dahilan kan mga problema sa kinaban. Imbes, an mga problema ta mas naggagrabe huling dai sinusunod kan kadaklan an paggiya niya. Napukaw nanggad an buot ko kan maaraman ko an dapit sa pagkamuot asin pakatios ni Jehova.—Salmo 103:8-14.\nKan panahon na idto, nakakua ako nin coupon para sa librong Ano Man Nanggad an Itinotokdo kan Biblia? asin ipinadara ko iyan. Dai nahaloy, sarong mag-agom na Saksi an nagtuktok sa pinto asin nag-alok nin pag-adal sa Bibliya, asin inako ko iyan. Nagpuon man akong mag-atender sa Kristiyanong mga pagtiripon sa Kingdom Hall. Bilang resulta, an mga katotoohan sa Bibliya nagpuon na makagamot sa puso ko.\nSa tabang kan Bibliya, dakul akong nabago sa buhay ko. Pinundo ko an paninigarilyo asin sobrang pag-inom. Pinakarhay ko an itsura asin pagtaram ko. Asin itinanos ko an sabuot ko sa sekular na awtoridad. (Roma 13:1) Binayaan ko man an imoral kong pamumuhay, na diyan nagin liberal akong marhay.\nPara sako, an pinakamasakit na pagbabago iyo an pagkaigwa nin tamang pagmansay sa sibikong mga organisasyon. Dipisilon iyan. Sa primero, pagmati ko magigin traydor ako sa mga organisasyon na ini kun ma-resign ako. Pero, napag-isip-isip kong an Kahadian nin Diyos an solamenteng tunay na paglaom kan satong kinaban. Nagdesisyon akong itao an bilog kong kusog sa pagsuportar sa Kahadian na iyan asin sa pagtabang sa iba na makanuod dapit diyan.—Mateo 6:33.\nBilang aktibista, duwang grupo sana an mga tawo para sako kaidto—maraot o marahay—asin andam akong humiro kontra sa mga ibinibilang kong maraot. Pero huli sa Bibliya, dai na ako nakakamati nin pagkaungis sa iba. Imbes, nagmamaigot akong patalubuon an Kristiyanong pagkamuot sa gabos na tawo. (Mateo 5:44) An saro sa mga paagi na ipinapahiling ko iyan iyo an paghiras kan maugmang bareta kan Kahadian nin Diyos. Nauugma akong mahiling na an mabuot na gibuhon na ini nagpapalakop nin katuninungan asin kaugmahan saka nagtatao nin tunay na paglaom sa mga tawo.\nNagkaigwa ako nin matuninong na isip kan ipabaya ko ki Jehova an mga bagay-bagay. Kumbinsido ako na bilang Kaglalang ta, dai siya matugot na an mga hayop asin tawo maltratuhon nin daing sagkod o matugot na an satong magayon na daga biyong maraot. Sa kabaliktaran, paagi sa Kahadian niya, hihirahayon niya sa dai na mahahaloy an gabos na ginibong danyos. (Isaias 11:1-9) Naggagaya-gaya nanggad ako bako sana sa pakaaram kan mga katotoohan na ini kundi sa pagtabang man sa iba na magtiwala diyan. Dai ko na namamatian na kaipuhan kong baguhon an kinaban.


NDRRMC(National Disaster Risk Reduction Management Council) is the name an pag-asa kan bayan. An dai maibitaran sa baha iyo an alipong, leptospirosis, asin an tentasyon na magparalamutaw asin maglangoy-langoy.\nMabuhay an burugkos asin sararong Pilipino!!! * * * An “re-development” kan Plaza Rizal (Freedom Park) kan Naga lalo na an paggaba kan skating Rink na pinagibo ni LRV nagpapaheling na suhay na talaga an Naga sa Camarines Sur. Nagsugo na kaya an korte na an mamanehar sa aktibidades sa laog kan Plaza Rizal iyo an LGU Naga bako an Camarines Sur.\n90% kan produktong agricultural sa Naga public market hali sa mga banwaan kan Camarines Sur kaya an nagpapakakan kan Nagueno iyo an provincia nin Camarines Sur. An Plaza Rizal, sabi kadto ni Gobernor Bulaong iyo an embahada, pasyaran, asin estambayan kan mga taga-Camarines Sur kun rayaon sinda sa Naga. * * * Mag-antabay sa programang “INI AN TOTOO” kada Sabadong alas 8:30-9:30 nin aga (oras sa Pilipinas) sa OK Bangon FM, 97.5 KHZ/PBN TV 5, Caceres cable,Sky cable asin facebook live streaming worldwide. Program hosts: Winnie Ceas-Ventura and Ernie Verdadero.


Kamara de Representantes kan Filipinas - Wikipedia\nKamara de Representantes kan Filipinas\n(Pinagbalikwat gikan sa House of Representatives of the Philippines)\nAn Kamara de Representantes kan Filipinas iyo an hababang kamara kan Kongreso kan Filipinas. An Senado iyo an halangkaw na kamara. Inaapod na Kongresista an mga myembro kan kamara asin Representante an saindang titulo. Pig-eelihir an mga kongresista sa tulong-taon na terminoo asin pwedeng maelihir liwat, alagad dai pwedeng magserbe nin sobra sa tulong surunod na termino.\nAn Kamara de Representantes kan Filipinas pinamamayohan kan Ispiker, ngunyan kinakaptan ni Feliciano Belmonte, Jr. kan Syudad nin Quezon. An opisyal na dagosan kan Kamara de Representantes iyo an Batasang Pambansa na namumugtak sa Batasan Hills sa Syudad nin Quezon, Metro Manila. An edipisyon inaapod sanang "Batasan".\nIgwa nin duwang klase nin representante sa kamara: an mga representante gikan sa mga lehislatibong distrito asin an mga representante kan partido-lista. Walumpulong porsyento (80%) kan mga representante magikan sa mga lehislatibong distrito na an lambang saro igwa nin sarong representante. Alagad an lambang distrito kaipohan igwa nin dai mababa sa 250,000 na populasyon. An mga probinsya igwa nin dai mababa sa sarong lehislatibong distrito, dawa pira an populasyon. Nagkapirang mga syudad an igwang representasyon suhay duman sa probinsya, alagad kaipohan igwa nin dai mababa sa 250,000 na populasyon.\nSONA kan 2011 ni Benigno Aquino III\nLehislatura nin Filipinas kan mga-1920\nPinagsarong sesyon kan Lehislatura nin Filipinas\nLehislatibong Distrito kan Camarines Sur\nPinaghugot gikan sa "https://bcl.wikipedia.org/w/index.php?title=Kamara_de_Representantes_kan_Filipinas&oldid=153902"\nLast edited on 27 Marso 2015, at 06:02\nHuring pigliwat an pahinang ini kan 27 Marso 2015, alas 06:02.


Mga rinandag na calag sa CatSU - Catanduanes Tribune\nIgua na palan daang iimbestigaran na anomalya diyan sa CatSU.\nSegun sa mga kino-kino na nakadangog kan hororon sa miting kan Board of Regents kan Sabado, an eenoton daang adalan kan comitiva iyo an soboot pagtukal kan daga nin CatSU sa soboot daga nin sarong familia magcapirang taon na an nakaagui.\nAlagad, nareparo daa kan sarong opisyal na an daga palan kan familia awat nang bayad kan unibersidad y titulado na ngani sa CatSU.\nSarong tawo sana daa an naglakaw kan pagtukal kan duwang daga, bilang opisyal na representante kan CatSU y representante man kan familia.\nNgonian, an daga pigagamit ngonian sa pag-ataman kan mga manok na pambulang.\nDae pa cierto kung nadagos an pag-imponer na preventive suspension without pay sa invueltong halangkaw na opisyal sa laog nin nobentang aldaw.\nIgua pa daang magcapirang isyu na hihingmayon kan administrasyon ni Presidente Azanza.\nSaro daa iyo an labing cabangang bilyon na mga proyecto sa CatSU na soboot dinilensyahan nin mga poderosong opisyal.\nKung bako daang nanghagad an mga ini sa mga contratista, sinda mismo an nagcapital y nagpadalagan kan proyecto gamit an lisensiya kan contractor.\nIgua na daang mga contratistang nagtuga na sinda hinagadan nin dae mababa sa cincuenta mil sagcod tres cientos mil pesos nin holdaper na naka-uniporme nin CatSU.\nDae pa sana naawat, naisihan daa kan magcapirang miembros nin BAC na an holdaper daang ini, sinabihan an mga contratista na an cuarta para sa BAC, sa presidente y mga miembros kan board.\nMaguiromdoman na dati nang isi nin publico na dae daa naghagad nin lagay si dating Presidente Mining kan panahon niya y igua nganing istorya na pinaribod an regalo nin sarong contratista.\nAn gustong sabihon, nakaamot na an mga invuelto sa anomalyang ini sa laog nin halos duwang decada.\nPigadangdang na siguro sa impiyerno an mga calag caini…\nMagayon sigurong arogon nin mga alcalde y iba pang mga poderosong tawo an ehemplo na pinaheling kan CatSU president sa pagreparo na dapat parareho an mirindalan nin mga partisipantes sa seminar pati an mga resource speaker.\nKung Jollibee an isnakan kan mga amo, dapat iyo man ini an hahabhabon kan mga empleyado, bako sanang Skyflakes.\nPuede man siguro ining gibohon sa mga handaan sa kasal, lalo na kung an litson, morcon y leche flan para sana sa presidential table. Kaya lang tibaad mag-agogoy an mga magurang kan kinasal, lalo na kung an handaan nasa baryo, imbitado an gabos, he! he! he!\nSarong ciudadano an nagtao kan sainyang opinion sa soboot pagpadalagan qui dating alcalde Samuel Laynes bilang congresista.\nSegun sa saiya, harimbawang madagos ini, magigin marinas para sa Isla Maogma.\nGuiromdomon daa na magpoon kan magin independiente an Catanduanes, si defunto Jose “Lesman” Alberto an ultimong congresista na an estada nasa isla, adyan sa White House.\nMagpoon caidto, an mga nagsurunod na congressman anas nang an mga familia nasa Maynilang Kayganda: si Kit Tatad, Dayunyor Verceles, Cotipyo Santiago, Saryo Sarmiento y Hector Sanchez.\nAn saiyang hapot, noarin daw kita makapatukaw nin congresista na an tunay na familia (dae kabala an icaduwa o icatolo) uya sa Isla Maogma?\nKung talaga daang capitalan si ex-mayor Samuel para magdalagan sa Kongreso, magayon para sa mga votante, lalo na an mga nadisganar sa mga wara-warang politico.\nSaro pa, mabawasan daa an mga madalagan na bise gobernador, ta an abogadong puti an buhok maatras na tanganing magin campaign manager ni Laynes, he! he! he!\nSaro daang politico an naogma sa bakuna ta magpoon daang siya saksakan nin bakuna, sige daang tindog kan saiyang garod, he! he! he!\nKung sige na man an saiyang pambakuna ngonian, dae nagtuga. Alagad, dapat imbestigaran an bakuna sa Tsina ta tibaad hinaloan nin pampatungkag, delicado sa mga goslab na mahilig pa…\nTags: CatSU, education


Paano Ka Minagibo nin Personal na mga Desisyon? | Pag-aadalan\nBASAHON SA Acholi Albanian Aleman American Sign Language Amharic Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language Efik Español Estonian Fijian Finnish Finnish Sign Language Georgian German Sign Language Griego Guarani Gujarati Gun Hapon Hausa Hebreo Hiligaynon Hindi Hiri Motu Hungarian Ibanag Icelandic Igbo Iloko Indonesian Ingles Isoko Italian Sign Language Italiano Japanese Sign Language Kannada Kikamba Kikuyu Kinyarwanda Kirghiz Kiribati Kirundi Koreano Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nigerian Pidgin Norwegian Nyungwe Okpe Oromo Ossetian Pangasinan Papiamento (Curaçao) Persian Peruvian Sign Language Polish Polish Sign Language Portuguese Pranses Punjabi Quechua (Bolivia) Romanian Runyankore Ruso Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\n“Padagos nindong sabuton kun ano an kabutan ni Jehova.”—EFE. 5:17, NW.\nAno an puwedeng magin epekto sa sato asin sa iba kan ginigibo tang mga desisyon?\nPaano ta maaaraman kun anong desisyon an makakapaugma ki Jehova pag mayo nin itinataong espesipikong pagbuot an Bibliya?\nPaano niyato mas maaaraman an kaisipan ni Jehova?\n1. Ano an nagkapirang halimbawa nin pagbuot sa Bibliya, asin paano kita makikinabang sa pagsunod sa mga iyan?\nSA SAIYANG nasusurat na Tataramon, may espesipikong mga pagbuot na itinatao sa sato si Jehova. Halimbawa, ipinagbabawal niya an imoralidad, idolatriya, paghabon, asin pagburat. (1 Cor. 6:9, 10) Dugang pa, itinao kan Aki nin Diyos, si Jesu-Cristo, sa saiyang mga parasunod an masakit pero maugmang espesipikong pagbuot na ini: “Padumán kamo asin gumibo kamo nin mga disipulo sa mga tawo kan gabos na nasyon, na binabawtismuhan sinda sa ngaran kan Ama asin kan Aki asin kan banal na espiritu, na tinutukduan sinda na utubon an gabos na bagay na ipinagbuot ko sa saindo. Asin uya! kaibanan nindo ako sa gabos na aldaw sagkod sa pagtatapos kan sistema nin mga bagay.” (Mat. 28:19, 20, NW) Proteksiyon nanggad sa sato an mga katugunan asin pagbuot na nasa Tataramon nin Diyos! Kun susunudon ta an mga iyan, magkakaigwa kita nin urog na paggalang sa sadiri, marahay na salud, asin maugmang pamilya. An pinakamahalaga, uuyunan kita asin bebendisyunan ni Jehova kun maimbod tang susunudon an saiyang mga pagbuot, kaiba na an pagbuot na makikabtang sa paghuhulit.\n2, 3. (a) Taano ta dai nagtao sa sato an Bibliya nin mga susundon sa lambang sitwasyon ta sa buhay? (b) Anong mga hapot an pag-uulayan sa artikulong ini? (Hilingon an ritrato sa itaas.)\n2 Pero, dakul na sitwasyon an mayo nin espesipikong ipinagbubuot an Bibliya. Halimbawa, mayong itinataong detalyadong mga susundon an Kasuratan sa kun anong klaseng bado an angay na isulot nin mga Kristiyano. Paano mahihiling digdi an kadunungan ni Jehova? Nagkakalain-lain an mga istilo asin kostumbre, bako sana sa lambang nasyon, kundi sa kada paglihis nin panahon. Kun nagtao an Bibliya nin sarong lista nin akseptableng istilo nin bado asin pagpakarhay sa sadiri, magigin lihis na iyan sa panahon. Iyan man an dahilan kun taano ta dai nagtao an ipinasabong na Tataramon nin Diyos nin dakul na susundon para sa mga Kristiyano sa dapat nindang pilion na trabaho, pag-asikaso sa salud, asin libangan. Kaya, libreng makakapagdesisyon an mga indibidwal asin mga payo nin pamilya kun dapit sa mga bagay na ini.\n3 Nangangahulugan daw ini na bako nang mahalaga ki Jehova kun ano man an magin desisyon ta sa importanteng mga bagay, na an iba tibaad may dakulang epekto sa satong buhay? Uuyunan daw kan satong Ama sa langit an ano man na desisyon niyato basta mayo iyan nin binabalgang pagbuot sa Bibliya? Kun mayo nin espesipikong pagbuot, paano ta maaaraman kun arin na mga desisyon an makakapaugma ki Jehova?\nMAHALAGA KUN ANO AN PERSONAL NA MGA DESISYON TA\n4, 5. Ano an puwedeng magin epekto sa sato asin sa iba kan ginigibo tang mga desisyon?\n4 Tibaad iniisip nin iba na bakong mahalaga kun ano man an pilion niyatong gibuhon. Pero, tanganing makagibo nin madunong na mga desisyon na makakapaugma ki Jehova, dapat niyatong ikonsiderar an mga pagbuot saka prinsipyo na yaon sa saiyang nasusurat na Tataramon asin sunudon iyan. Halimbawa, tanganing uyunan kita nin Diyos, dapat kitang humiro kauyon kan saiyang pagbuot dapit sa dugo. (Gen. 9:4; Gui. 15:28, 29) Makakatabang sa sato an pagpamibi para makagibo nin mga desisyon na inaaplikar an mga prinsipyo asin pagbuot sa Bibliya.\n5 An magagabat na personal na desisyon puwedeng may dakulang epekto sa satong espirituwalidad. An lambang desisyon niyato posibleng may epekto sa satong relasyon ki Jehova—sa ikakarahay man o sa ikakaraot. Papakusugon kan marahay na desisyon niyato an satong relasyon sa Diyos, pero rarauton iyan kan satong salang desisyon. Dugang pa, an salang desisyon niyato tibaad makadanyar sa espirituwalidad kan iba. Puwedeng makaribok iyan sa saindang konsiyensiya, o makapasingkog pa ngani sa sainda, o makaraot sa pagkasararo kan kongregasyon. Iyo, mahalaga nanggad kun ano an ginigibo niyatong personal na mga desisyon.—Basahon an Roma 14:19; Galacia 6:7.\n6. Sa ano kita dapat nagpapagiya pag nagdedesisyon?\n6 Ano an dapat tang gibuhon pag yaon kita sa mga sitwasyon na mayong espesipikong pagbuot an Bibliya? Sa arog kaiyan na mga kamugtakan, responsabilidad niyato na pag-isipan na marhay an satong sitwasyon asin magdesisyon na nagpapagiya, bako sa sadiri tang mga kagustuhan, kundi sa kun ano an uuyunan asin bebendisyunan ni Jehova.—Basahon an Salmo 37:5.\nSABUTON AN KABUTAN NI JEHOVA\n7. Kun mayo nin espesipikong pagbuot an Bibliya, paano ta maaaraman an gusto ni Jehova na gibuhon niyato sa sarong sitwasyon?\n7 Tibaad maihapot mo, ‘Paano ta maaaraman kun ano an inuuyunan ni Jehova kun mayo nin espesipikong pagbuot an saiyang Tataramon dapit sa sarong sitwasyon?’ An Efeso 5:17 nagsasabi: “Padagos nindong sabuton kun ano an kabutan ni Jehova.” (NW) Pero paano niyato masasabutan an kabutan nin Diyos kun mayo nin direktang sinasabi an Bibliya? Paagi sa pagpamibi sa saiya asin pag-ako kan paggiya niya paagi sa banal na espiritu.\n8. Paano nasabutan ni Jesus kun ano an gusto ni Jehova na gibuhon niya? Magtao nin halimbawa.\n8 Pag-isipan kun paano nasabutan ni Jesus kun ano an gusto kan saiyang Ama na gibuhon niya. Sa duwang pagkakataon, pagkatapos na mamibi, milagrosong pinakakan ni Jesus an dakul na tawo. (Mat. 14:17-20; 15:34-37) Pero, kan siya magutom sa kaawagan asin tentaran kan Diyablo na gibuhon na tinapay an mga gapo, nagsayuma siya. (Basahon an Mateo 4:2-4.) Huling pamilyar si Jesus sa kaisipan kan saiyang Ama, aram niya na dai niya dapat gibuhon na tinapay an mga gapo. Iyo, nasabutan ni Jesus na bakong kabutan nin Diyos na gamiton niya an siring na kapangyarihan para sa saiyang pansadiring kapakinabangan. Ipinapahiling kan saiyang pagsayuma na nagtitiwala siya na gigiyahan siya ni Jehova asin tatawan nin kakanon kun kaipuhan niya.\n9, 10. Ano an makakatabang sa sato na makagibo nin madunong na mga desisyon? Iilustrar.\n9 Arog kan ginibo ni Jesus, dapat kitang magtiwala ki Jehova para sa paggiya kun gusto tang makagibo nin madunong na mga desisyon. Kaipuhan niyatong humiro kauyon kan madunong na sadol na ini: “Magtiwala ka ki Jehova sa bilog mong puso, asin dai ka manarig sa sadiri mong pakasabot. Sa gabos mong lakad isipon mo siya, asin itatanos niya an saimong mga dalan. Dai ka magpakadunong sa sadiri mong paghiling. Matakot ka ki Jehova asin rumayo ka sa maraot.” (Tal. 3:5-7, NW) Kun aaramon ta an kaisipan ni Jehova paagi sa pag-adal sa Bibliya, matatabangan kita kaiyan na masabutan an gusto niyang gibuhon niyato sa sarong partikular na sitwasyon. Mantang mas pamilyar kita sa kaisipan ni Jehova, lalo man na magigin sensitibo an satong puso sa saiyang paggiya.—Ezeq. 11:19.\n10 Sa pag-ilustrar: Isipon an sarong agom na babayi na namamakal. Gustuhon niya an nahiling niyang sapatos, pero sobra kamahal kaiyan. Kaya ihinapot niya sa sadiri, ‘Ano kaya an mamamatian kan agom ko kun magastos ako nin arog kaiyan kadakula?’ Posibleng marhay na aram na niya an simbag dawa dai niya kaiba an saiyang agom. Taano? Huling sa laog nin panahon na sinda magkaibanan, nagin pamilyar siya sa kun paano gustong gamiton kan saiyang agom an saindang limitadong badyet. Kaya, nasabutan niya kun ano an iisipon kan saiyang agom kun babakalon niya idto. Kaagid kaiyan, mantang padagos kitang nagigin pamilyar sa kaisipan asin dalan ni Jehova, mauswag man an satong kakayahan na masabutan kun ano an gusto Niya na gibuhon ta sa manlain-lain na sitwasyon.\nKUN PAANO MO MAAARAMAN AN KAISIPAN NI JEHOVA\n11. Ano an puwede niyatong ihapot sa sadiri pag kita nagbabasa o nag-aadal sa Bibliya? (Hilingon an kahon na “ Pag Nag-aadal kan Tataramon nin Diyos, Ihapot sa Sadiri.”)\n11 Tanganing magin pamilyar kita sa kaisipan ni Jehova, kaipuhan na magin priyoridad niyato an personal na pag-adal. Pag nagbabasa o nag-aadal kita kan Tataramon nin Diyos, puwede tang ihapot sa sadiri, ‘Ano an itinutukdo kaini manungod ki Jehova, sa saiyang matanos na dalan, asin sa saiyang kaisipan?’ Kaipuhan tang arugon an sabuot kan salmistang si David na nag-awit: ‘[Jehova], tukduan sako an saimong mga dalan, tukduan sako an saimong mga agihan. Tukduan mo akong maglakaw sa katotoohan, huli ta ika an Diyos nin sakong kaligtasan. Bilog na aldaw akong naglalaom sa saimo.’ (Sal. 25:4, 5, An Marahay na Bareta Biblia) Mantang hinuhurop-hurop mo an pinag-aadalan mo sa Bibliya, puwede mong ihapot sa sadiri: ‘Paano ko maiaaplikar sa buhay ko an impormasyon na ini? Sain ko maiaaplikar ini? Sa harong? Sa trabaho? Sa eskuwelahan? Sa ministeryo?’ Pag naaraman niyato kun sain ta maiaaplikar an mga iyan, magigin mas madali sa sato na masabutan kun paano ta iyan magagamit.\n12. Paano makakatabang sa sato an mga publikasyon asin mga pagtiripon para maaraman ta an kaisipan ni Jehova sa dakul na sitwasyon?\n12 An saro pang paagi tanganing magin mas pamilyar kita sa kaisipan ni Jehova iyo an pagtao nin maingat na atensiyon sa paggiya na basado sa Bibliya na itinatao kan saiyang organisasyon. Halimbawa, an Watch Tower Publications Index asin an Giya sa Pag-research Para sa Mga Saksi ni Jehova ginibo para tabangan kitang maaraman an kaisipan ni Jehova sa dakul na sitwasyon na diyan kaipuhan kitang gumibo nin personal na mga desisyon. Makikinabang man kitang marhay kun atentibo kitang mahinanyog sa Kristiyanong mga pagtiripon asin mapartisipar diyan. Kun huhurop-hurupon ta an mga itinutukdo diyan, matatabangan kitang mas masabutan asin maisapuso an kaisipan ni Jehova. Kun aaprobetsaran niyatong marhay an mga probisyon ni Jehova para sa espirituwal na pagpakakan, padagos kitang magigin mas pamilyar sa saiyang mga dalan. Bilang resulta, magigin mas madali para sa sato na gumibo nin personal na mga desisyon na bebendisyunan kan satong mamumuton na Diyos.\nMAGPAGIYA SA KAISIPAN NI JEHOVA PAG NAGDEDESISYON KA\n13. Magtao nin halimbawa kun paano makakatabang sa sato an pagkonsiderar sa kaisipan ni Jehova tanganing madunong na makapagdesisyon.\n13 Pag-isipan an sarong halimbawa kun paano makakatabang an pagkaigwa nin kaaraman sa kaisipan ni Jehova tanganing makagibo kita nin madunong na mga desisyon. Bilang mga parahayag kan Kahadian, tibaad gusto niyatong magregular payunir. Tanganing magibo ini, pinunan na niyatong pasimplehon an satong buhay. Pero kasabay kaiyan, tibaad nahahadit pa man giraray kita kun baga tunay kitang magigin maugma na dikit an kuwarta o materyal na pagsadiri. Siyempre, mayo man nin pagbuot sa Bibliya na magpayunir kita; puwede man kitang padagos na maglingkod ki Jehova bilang maimbod na parahayag. Pero, sinisiyerto sa sato ni Jesus na idtong mga nagsasakripisyo para sa Kahadian mag-aako nin abundang mga bendisyon. (Basahon an Lucas 18:29, 30.) Dugang pa, ipinapahiling kan Kasuratan na nauugma si Jehova kun nagtatao kita nin “boluntaryong mga dulot nin pag-umaw” sa saiya asin maugmang ginigibo an makakaya niyato para maipalakop an tunay na pagsamba. (Sal. 119:108, NW; 2 Cor. 9:7) Bako daw na sa mga puntong ini hali sa Kasuratan, kaiba kan satong mga pagpamibi para sa paggiya, masasabutan ta kun ano an kaisipan ni Jehova? Matatabangan kita kan paghurop-hurop sa mga puntong ini na makagibo nin desisyon na praktikal para sa sato asin bebendisyunan kan satong Ama sa langit.\n14. Paano mo maaaraman kun nakakapaugma ki Jehova an sarong istilo nin bado?\n14 Pag-isipan an saro pang halimbawa: Ipamugtak na gustong-gusto mo an sarong istilo nin bado. Kaso, posibleng makaparibok iyan sa konsiyensiya kan iba sa kongregasyon. Pero, aram mo man na mayong espesipikong pagbuot sa Bibliya na nagbabawal kaiyan. Ano an kaisipan ni Jehova sa bagay na iyan? Itinao ni apostol Pablo an ipinasabong na sadol na ini: “Samnuhan nin mga babayi an saindang mga sadiri nin angay na bado, na may kabinian asin tultol na isip, bako nin mga istilo sa pagpakarhay nin buhok asin bako nin bulawan o mga perlas o mamahalon na marhay na sulot, kundi sa paaging maninigo sa mga babaying igwa nin debosyon sa Diyos, an buot sabihon, paagi sa marahay na mga gibo.” (1 Tim. 2:9, 10, NW) An prinsipyo kan sadol na ini aplikado man sa Kristiyanong mga lalaki. Bilang maimbod na mga lingkod ni Jehova, interesado kita bako sana sa satong sadiring mga kagustuhan kundi sa posibleng magin epekto sa iba kan satong pagbado asin pagpakarhay sa sadiri. Mapapahiro kita kan satong kabinian asin pagkamuot na ikonsiderar an mga opinyon kan satong mga kapagtubod tanganing dai niyato sinda madisturbo o makulgan pa ngani an saindang buot. (1 Cor. 10:23, 24; Fil. 3:17) Kun isasaisip ta an mga sinasabi kan Bibliya, matatabangan kitang masabutan an kaisipan ni Jehova dapit sa bagay na ini asin magigiyahan kitang makagibo nin mga desisyon na makakapaugma sa saiya.\n15, 16. (a) Ano namamatian ni Jehova kun nagpaparaisip kita nin imoral na mga bagay? (b) Paano niyato maaaraman kun ano an nakakapaugma ki Jehova kun nagpipili kita nin libangan? (c) Paano niyato dapat ginigibo an magagabat na desisyon?\n15 Ipinapahiling kan Bibliya na namumundo si Jehova kun maraot na dalan an pinipili nin mga tawo asin kun an ‘[tendensiya] kan saindang puso anas na sana nanggad sa karatan.’ (Basahon an Genesis 6:5, 6.) Basado digdi, masasabutan niyato na sala an seksuwal na pagpapantasya huling puwede iyan na magresulta sa magabat na kasalan na ipinagbabawal sa Kasuratan asin dai kauyon kan kaisipan ni Jehova. An disipulong si Santiago nagsurat: “An kadunungan hali sa itaas inot sa gabos dalisay, dangan mapagpatuninong, rasonable, andam na magkuyog, pano nin pagkahirak asin marahay na mga bunga, daing ipinapaurog, bakong mapagsagin-sagin.” (Sant. 3:17, NW) An pakaaram ta kaini dapat na magpahiro sa sato na habuan an mga libangan na magpapalaad sa maating mga kaisipan asin tendensiya. Dai na kaipuhan pang maghapot nin mapagsabot na mga Kristiyano kun baga tamang magin libangan an sarong libro, pelikula, o kawat na nagtatampok nin mga bagay na ikinakaungis ni Jehova. Malinaw na ipinahiling ni Jehova sa saiyang Tataramon kun ano an kaisipan niya sa siring na mga bagay.\n16 Dakul na sitwasyon an igwa nin nagkapirang puwedeng mapagpilian na desisyon na gabos makakapaugma ki Jehova. Pero, kun magagabat na desisyon an ginigibo niyato, kun beses mas marahay na maghagad nin sadol sa mga elder o sa ibang eksperyensiyadong mga Kristiyano. (Tito 2:3-5; Sant. 5:13-15) Pero siyempre, bakong tama na sinda an papagdesisyunon ta para sa sato. Dapat na sanayon asin gamiton kan mga Kristiyano an saindang kakayahan sa pakasabot. (Heb. 5:14) Gabos kita dapat na humiro kauyon kan ipinasabong na mga tataramon ki Pablo: “An lambang saro magpasan kan saiyang sadiring pasan.”—Gal. 6:5.\n17. Paano kita makikinabang sa paggibo nin mga desisyon na nakakapaugma ki Jehova?\n17 Kun ibabasar ta sa kaisipan ni Jehova an satong mga desisyon, mas mapaparani kita sa saiya. (Sant. 4:8) Makakamtan niyato an saiyang pag-uyon asin bendisyon. Dangan, mapapakusog kaini an satong pagtubod sa satong Ama sa langit. Kaya, magpagiya kita sa mga pagbuot asin prinsipyo sa Bibliya, huling ipinapahiling kan mga iyan an kaisipan ni Jehova sa mga bagay-bagay. Siyempre, pirmi kitang igwang bagong manunudan dapit ki Jehova. (Job 26:14) Pero, kun maghihinguwa kita, puwede na niyatong makua dawa ngunyan an kinakaipuhan na kadunungan, kaaraman, asin pakasabot para makagibo nin tamang mga desisyon. (Tal. 2:1-5) Pabago-bago an mga ideya asin plano kan bakong perpektong mga tawo, pero angay nanggad na ipinapagirumdom sa sato kan salmista: ‘An kahatulan ni Jehova magdadanay sagkod lamang; an mga paghuna-huna kan saiyang puso sa gabos na mga kapag-arakian.’ (Sal. 33:11) Malinaw nanggad, makakagibo kita nin pinakamarahay na personal na mga desisyon kun an satong kaisipan asin paghiro kauyon kan kaisipan kan satong madunong sa gabos na Diyos, si Jehova.\nPAG NAG-AADAL KAN TATARAMON NIN DIYOS, IHAPOT SA SADIRI:\nAno an itinutukdo kaini sa sako manungod sa matanos na mga dalan ni Jehova? (Sal. 25:4)\nPaano ko maiaaplikar an impormasyon na ini . . .


Naenot na ang dapat mamurhi | catanduanestribune.com news\nNaenot na ang dapat mamurhi\n1,597 views · 0 comments ·\nSagcod ngonian, dae pa nasususod an babayeng naghubon nin omboy diyan sa basurahan sa CSU.\nPor dahel sa pagpaheling sa mga usiserong tawo kan CCTV footage diyan sa unibersidad, igua na nganing nabasangan na iyo an kaguibo kan makangildis na pagsabod nin sadiring aqui.\nNgonian igua naman nin osipon na taga-Cabugao, Bato daa an daragang nabadosan, aduman na daa nagdulag sa Maynilang kayganda.\nAn hapot, kung hare pa ini duman sa Cabugao, ngata ta nagdayo pa sa CSU diez kilometros pa an distancia para sana isabod an omboy? An huringhuding, tibaad daa an nag-ilaid sa lubang empleyado sa escuelahan na habo pangakuan an produkto kan saendang salang caogmahan.\nSa ngonian, dae pang rinaw kung totoo an istorya ta dae man nagpresentar sa pulis an chismosong taga-Cabugao.\nKan nacaaguing semana, saro man na trese anyos na daraga an nagbitay sa sadiri diyan sa Virac.\nSegun sa mga sihongan, an babaye daa nakikatabang habang gaadal sa CNHS alagad iguang naging kaharyawan. Kan bayaan daa ini kan soltero, iyo na an naging dahelan kung ngata rinigot an sadiri. Dae man sinabi sa report kung hinubonan ini nin kino-kino kan daeng kunsensiyang soltero.\nIyo na ini siguro an pang-apat o panglimang insidente nin mga tawong nag-apura makasakat sa langit. An duwang sunod anas napierde sa pagkamoot, dae kinaya an daculang kamunduan.\nAn mga arog caining mga tawo na hababa an luha y maluya an boot, caipuhan nin magcacanigong pariwanag kan mga tawong nasa paribot ninda.\nMagayon na an mga miembros nin cada familia pati na an mga amigo y amiga batid magmaan kan namatean kan saendang caibahan. Masakit na mawaran nin mahal sa buhay, lalo na an mga aki pa na halawig pa cotana an aaguihan sa kinaban.\nSiring man, magayon na maisihan man kan escuelahan, pribado man o pampublico, kung bados an saendang estudyanteng babaye tanganing ini matawan nin tamang aviso para sa salud niya asin an saiyang magiging aki.\nSa panahon na ini na pigaenot na an dapat mamurhi, marinas na an mga nadisgrasya iligtas sa mas lalo pang daculang problema – an tuyong paglaglag nin aki. Maski patuwadtuwadon an isyu, buhay na gibo n in Kaglalang an nakataya, buhay na dapat protegeran kan gabos, bako na isabod na sana sa basurahan siring kan gamit nang condom.\nGaruluwas na an veinte, cincuenta y sanggatos na pinanaltag bago pa man an eleksyon kan Lunes.\nPano na naman an saod, Bazaar, 888, Sunrise, McDo y Jollibee, pati na mga ukay-ukay.\nSabi ngani ni Reverendo Padre Atoy dela Rosa, bacong problema an violencia sa Islang Maogma kung panahon nin campanya, kundi an dapat bantayan iyo an imo-lencia, he! he! he!\nSa naheling kan mga tawo sa enterong tres cientos quinceng barangay, talagang dae mauswag an sisay man na gaambisyon manggana kung dae manaltag nin cuarta, shampoo, kape, pandesal, noodles, sabon o bagas.\nNakamati sana nin pagbasol an mga nagpabakal nin voto kung sige na an panghab-on kan saendang pinatukaw sa puesto.\nAn mga naelegir kan Lunes, lalo na itong mga capitan na namakal nin voto mananggatos paitaas, natural nang magibo nin milagro oras na kapot na an fondo nin barangay. Diez porcientong SOP sa mga office supplies y construction materials, dagdag pang pahanglas hare sa contratista ni gobernador o congressman sa pagfirma kan certificate of acceptance kan mga ampaw na proyecto.


Home / Naga City / SSS Naga, bukas sa calamity loan\nSSS Naga, bukas sa calamity loan\nBicol Standard Newspaper Friday, February 08, 2019 Naga City\nNAGA CITY -- Bukas na an opisina kan Social Security System (SSS) sa ciudad nin Naga sa pag ako nin mga application para sa Calamity loam kan mga miembros kaini.\nSegun sa pahayag kan sinambit na opisina, sa paagui ni Queenie Joy Agsao, Senior Communications Analyst, an gobierno nagtagama nin labing P451 M na fundo para gamiton sa loan assistance program kan mga miembro, kabale an mga pensionaldo, na naafectaran kan nag aging bagyo, TD Usman.\nSabi sa pahayag kan SSS kasuodma, pwedeng maka aprovichar kan loan, advance na tulong bulan na pension, asin direct house repair and improvement loan an mga miembro na nag eestar sa lugar na inagihan kan kamamidad, asin pig bugtak sa state of calamito kan National Disaster Risk Reduction and Management Council.\nSa lindong kan programa, pwedeng mag apply nin loan na maabot sa P16,000, alagad saro sa mga condisyon iyo na kaipohan nakahulog na an miembro nin dai makulang sa 36 na bulan na kontribusyon, kun saen an anon na bulan digdi ipig hulog sa laog kan 12ng bulan antes an petsa kan saiyang pag apply.\nLinalaoman na madagsa an mga miembros kan SSS na gustong mag aprovichar kan pig oofrecir na pautang na ini.\nSSS Naga, bukas sa calamity loan Reviewed by Bicol Standard Newspaper on Friday, February 08, 2019 Rating: 5


Histura kan Milky Way hale sa La Silla Observatory\nAn astronomiya (Ingles: astronomy, gikan sa Griego: ἀστρονομία, na literal na nangangahulogan na siyensang nag-aadal sa mga ley kan mga bitoon) iyo an natural na siyensya na minaadal sa mga selestyal na bagay asin pangyayari. Ginagamit kaini an matematika, pisika, asin kimika tanganing ipaliwanag an ginikanan asin ebolusyon ninda. Kaiba sa mga bagay na pinagkakainteresan an mga planeta, bulan, bitoon, nebulae, galaksiya, asin kometa. Kabale sa mahalagang mga pangyayari an supernova radisyon, gamma ray burst, quasar, blazar, pulsar, asin cosmic microwave background radiation. Sa pankagabsan, pinag-aadalan kan astronomiya an gabos na hale sa luwas kan atmospera kan Kinaban. An kosmolohiya iyo sarong sanga kan astronomiya na minaadal kan uniberso sa kabilogan.\nAn astronomiya iyo saro sa pinakagurang na natural na siyensya. An suanoy na mga sibilisasyon na nakasurat sa uusipon iyo naggibo nin metodong mga komento sa langit kun banggi. Kaiba digdi an mga Babilonyo, Griyego, Indyano, Ehipto, Tsino, Maya, asin nagkapirang mga katutubong Amerikano. Kan nakaagi, kaiba sa astronomiya an mga disiplina na arog kan astrometriya, pagbiyaheng selestyal, naoobserbahang astronomiya, asin paggibo nin mga kalendaryo. Sa ngunyan, an propesyonal na astronomiya harus sinasabi na kaparehas kan astropisika.\nAn astronomiya iyo saro sa pipira sanang mga siyensya na aktibo para sa mga baguhan. Ini urog na totoo para sa pagkadiskobre asin pag-obserbar sa temporaryong mga pangyayari. Nakatabang an mga baguhang astronomo sa dakol na mahalagang pagkadiskobre, arog kan paghanap nin bagong mga kometa.\nAn Wikimedia Commons igwa nin medya dapit sa Astronomy.\nCosmic Journey: A History of Scientific Cosmology gikan sa American Institute of Physics\nCore books and Core journals in Astronomy\nKinua sa "https://bcl.wikipedia.org/w/index.php?title=Astronomiya&oldid=203977"\nHuring binago an pahinang ini kaitong 5 Abril 2021, alas 08:13.


Ano an Manunudan Niyato sa Sarong Kriminal? | Teach Your Children\nBASAHON SA Afrikaans Albanian Aleman Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hindi Hungarian Igbo Iloko Indonesian Ingles Italiano Kazakh Kikuyu Kinyarwanda Kirghiz Koreano Lingala Lithuanian Luo Malagasy Mongolian Myanmar Ngabere Norwegian Nzema Papiamento (Aruba) Polish Portuguese Pranses Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Telugu Thai Tigrinya Tsonga Turkish Twi Ukrainian Uruund Vietnamese Xhosa Yoruba Zulu\nTUKDUAN AN SAINDONG MGA AKI\nAn kriminal na pag-uulayan ta iyo an kaulay ni Jesus sa ritrato. Nagbabasol an kriminal na iyan sa krimen na ginibo niya. Nakiulay siya ki Jesus: ‘Girumduma ako pagdatong mo sa kahadian mo.’ Arog kan nahihiling mo sa ritrato, nakikipag-ulay si Jesus sa kriminal na ini. Aram mo kun ano an sinasabi ni Jesus sa saiya?— * Nangangako si Jesus sa saiya: “Totoong sinasabi ko sa saimo ngunyan, Ika makakaibahan ko sa Paraiso.” (NW)\nSa paghuna mo, ano an magigin itsura kan Paraisong iyan?— Tanganing masigurado na tama an simbag ta, pag-ulayan ta an Paraiso na ginibo nin Diyos para sa inot na lalaki asin babayi, si Adan asin Eva. Hain an Paraisong iyan? Yaon daw iyan sa langit, o yaon sa daga?—\nTama ka kun sasabihon mong yaon iyan sa daga. Kaya kun iniisip ta na an kriminal yaon “sa Paraiso,” isipon tang yaon siya digdi sa daga kun magin paraiso na iyan. Ano an magigin itsura kan Paraisong iyan?— Hilingon ta.\nPagkatapos lalangon ni Jehova an inot na tawong mag-agom, si Adan asin Eva, sinasabi kan Bibliya na ilinaag niya sinda sa sarong paraiso digdi mismo sa daga. Inapod iyan na ‘sarong tatamnan sa Eden.’ Naiimahinar mo daw kun gurano kagayon an hardin o ‘tatamnan sa Eden’?— Siguradong mas marahay asin mas magayon na lugar iyan na istaran kisa sa arin man na nahiling na nin mga tawo ngunyan!\nAno sa paghuna mo? Si Jesus daw madigdi sa daga asin makakaibanan an kriminal na nagbasol sa saiyang mga kasalan?— Dai, ta si Jesus yaon sa langit asin mamamahala bilang Hadi sa Paraisong daga. Kaya garo baga makakaibanan ni Jesus an kriminal ta bubuhayon niya liwat ini hali sa mga gadan asin sisiguraduhon na maaataman ini sa Paraisong daga. Pero taano ta papaistaron ni Jesus sa Paraiso an sarong dating kriminal?— Pag-ulayan ta iyan.\nTotoo na may marauton na mga ginibo an kriminal na ini. Alagad arog man kaiyan an binilyon na iba pang tawo na nabuhay digdi sa daga. Pero, an kadaklan sa sainda nakagibo nin maraot huling dai pa sinda nuarin man natukduan manungod ki Jehova asin sa gusto niyang gibuhon ninda.\nKaya an mga tawong arog kaiyan, kaiba na an kriminal na nakaulay ni Jesus sa hariging pasakitan, bubuhayon liwat sa Paraiso digdi mismo sa daga. Tutukduan sinda kun ano an kabutan nin Diyos. Dangan puwede na nindang ipahiling kun baga namumutan ninda si Jehova.\nAram mo daw kun paano ninda iyan mapapatunayan?— Paagi sa paggibo kan gusto nin Diyos na gibuhon ninda. Magigin maugmahon nanggad na mabuhay sa Paraiso asin makaibanan pirmi an mga tawong namumuot ki Jehova asin sa lambang saro!\n^ par. 3 Kun binabasa nindo ini sa sarong aki, an halabang kurit nagpapagirumdom na pumundo nguna asin dagkahon an aki na sabihon an nasa buot niya.\nKun Noarin Kita Maninigong Magdanay na Mata


IKADUWANG LIBRO NI NEPHI\nSarong kasaysayan manungod sa pagkagadan ni Lehi. An mga tugang ni Nephi nagrebelde laban sa saiya. An Kagurangnan nagpatanid ki Nephi na maghale pasiring sa kaparangan. An saiyang mga paglalakbay sa kaparangan asin iba pa.\nSi Lehi nagpropesiya tungkol sa sarong daga nin libertad --- An saiyang banhi magigin kalat asin hahampakon kun saindang itatakwil an Solong Banal nin Israel --- Saiyang ipinapagiromdom sa saiyang mga akeng lalake na magsul-ot nin sanggalang nin pagkamatanos.\nAsin ngonian ini nangyaring naglipas na pagkatapos na ako, si Nephi, nagtapos sa pagtutukdo sa sakuyang mga tugang, an samuyang ama, si Lehi, nagtaram man nin kadakul na bagay sa sainda, asin inotro giraray sa sainda, kun paano kadakula an mga bagay na an Kagurangnan naggibo sa sainda na sinda dinarara paluwas sa daga nin Jerusalem.\n2 Asin siya nagtaram sa sainda mapanungod sa saindang mga pagrerebelde sa ibabaw nin mga katubigan, asin an mga pagkaherak nin Diyos na iyo an nagligtas kan saindang mga buhay, na tanganing sinda dae paghalunon nin dagat.\n3 Asin siya man nagtaram sa sainda mapanungod s daga nin pangako, na saindang nakamit --- kun paano nagin pano-pano nin pagkaherak an Kagurangnan sa pagtao nin patanid satuya na dapat kitang magharale paluwas sa daga nin Jerusalem.\n4 Ta, hilnga, nagsabi siya, ako nakahiling nin sarong bisyon, na kun saen ako nakakaaram na an Jerusalem narumpag; asin kun kita yaon man giraray sa Jerusalem kita man kuta na napahamak na.\n5 Pero, nagsabi siya, maski na ngani sa satuyang mga pagsasakit, kita nagkaigwa nin daga nin pangako, sarong daga na pinili na mas labaw pa kesa gabos na ibang mga daga; sarong daga na an Kagurangnang Diyos ipinakipagtipan sa sakuya iyo na dapat na sarong daga para magin kamanahan nin sakuyang banhi. Iyo, an Kagurangnan nakipagtipan sakuya na an dagang ini para sakuya asin sa sakuyang mga kaarakian sa daeng kasagkuran, asin man sa gabos na inantabayanan paluwas sa ibang mga nasyon sa paagi kan mga kamot nin Kagurangnan.\n6 Kun kaya, ako, si Lehi, nagpropesiya na uyon sa mga kagibohan kan Espiritu na yaon sa sakuya, na mayong makakaabot sa dagang ini pwera lang kun sinda pinagdara sa paagi kan kamot nin Kagurangnan.\n7 Kun kaya, an dagang ini magigin konsagrado sa tawo na saiyang dadarahon. Asin kun ini mangyayari na sinda magsiserbe saiya na uyon sa mga kasugoan na saiyang ipinagtao, ini magigin sarong daga nin libertad para sa sainda; kun kaya, sinda dae nanggad dadarahon paibaba sa pagkasakop; kumbaga, iyan mangyayari nin huli sa karaotan; ta kun an karaotan magdadakul isusumpa an daga nin huli sa saindang kaggibohan, pero sa mga matatanos ini sarong biyaya na daeng kasagkuran.\n8 Asin hilnga, ini sarong kadunungan na an dagang ini dapat ipagtagong gayo gikan sa kaaraman nin ibang mga nasyon; ta uya, kadakul na mga nasyon an gustong mag-agaw kan daga, na mayo nang gayong lugar para sa sarong pamana.\n9 Kun kaya, ako, si Nephi, nagkaigwa nin sarong pangako, na samantalang igwa kaidtong mga tawo na an Kagurangnang Diyos dadarahon paluwas sa daga nin Jerusalem na nagsusurunod sa saiyang mga katugonan, sinda magigin sagana sa ibabaw kaining daga; asin sinda itatago gikan sa gabos na ibang mga nasyon, na saindang pagsadirehon an dagang ini na para sa sainda. Asin kun ini mangyari na sinda magsusunod sa saiyang mga kasugoan sinda bibiyayaan sa ibabaw kaining daga, asin dae magkakaigwa nin magmomolestiya sainda, ni igwa nin magkukua parayo sa daga na saindang kamanahan; asin sinda mamumuhay na matuninong sa daeng kasagkuran.\n10 Pero hilnga, kun mag-abot an oras na sinda magluluya sa daeng pagtubod, pagkatapos nindang makaresibe nin sarong dakulaon na mga biyaya gikan sa kamot nin Kagurangnan---na may pagkaaram sa pagkamukna kaining kinaban, asin sa gabos na mga tawo, na may pagkaaram sa dakula asin makakangalas na mga kaggibohan nin Kagurangnan magpoon pa sa pagkamukna nin mundo; na igwa nin kapangyarihan na itinao sainda na tanganing maggibo kan gabos na mga bagay sa paagi nin pagtubod; na igwa nin gabos na mga katugonan magpoon pa sa kapinunan, asin na pinagdarara sa paagi kan saiyang daeng kasagkuran na karahayan pasiring digde sa mas mahalagang daga nin promisa---uya, ako nagtataram, kun an aldaw mag-abot na saindang pinaghaboan an Solong Banal nin Israel, an tunay na Mesiyas, an saindang Paratubos, asin an saindang Diyos, uya, an mga paghuhukom niya na husto iyo an mangingibabaw sa sainda.\n11 Iyo, siya magdadara nin ibang mga nasyon paduman sa sainda, asin saiya sindang tataw-anan nin kapangyarihan, asin saiyang hahaleon gikan sainda an mga kadagaan na saindang mga pagsadire, asin saiyang hihimohon na sinda magkakaralat asin mahahampak.\n12 Iyo, habang an sarong henerasyon minaagi hanggan sa saro pa magkakaigwa nanggad nin pabulos nin dugo, asin dakulang pagpapadusa sa sainda; kun kaya, mga aki ko, sakuyang gigibohon na tanganing saindo man magigiromdoman; iyo, sakuyang gigibohon na tanganing kamo magdadangog sa sakuyang mga tataramon.\n13 O na tanganing kamo magigimata; mapupukawan gikan sa hararom na pagturog, iyo, maski na ngani gikan sa pagturog sa impyerno, asin ipamagpag an makangirhat na mga kadena na saimong kinakagapusan, na an mg akadena na iyo mang gayo an naggagapos sa mga kaarakian nin mga tawo, na sinda dinadara pasiring sa pagkasakop pababa duman sa daeng kasagkuran na kamondoan asin kasakitan.\n14 Magmata! Asin magbuhat gikan sa alpog, asin magdangog sa mga tataramon nin sarong nangungubog-kubog na magurang, na an mga tuhod saimong ihuhutad sa dae na mahaloy na panahon sa sarong malipot asin tuninong na lubongan, na kun sane mayong biyaherong makakabalik; sa dikit na sanang mga aldaw asin ako maduman na sa dalan nin bilog na kinaban.\n15 Pero hilnga, an Kagurangnan iyo an nagtubos kan sakuyang gikan sa impyerno, sakuyang nahiling an saiyang kamurawayan, asin ako saiyng pinalibutan nin daeng sagkud sa mga takyag nin saiyang pagkamuot.\n16 Asin ako nagmawot na dapat nindang giromdomon na saindang pagsunodon an mga katugonan asin an mga kahukuman nin Kagurangnan; hilnga, iyo ini an sayud na kahandalan kan sakuyang kalag magpoon sa kapinunan.\n17 An sakuyang puso sayod na nagagabatan nin kamondoan sa paminsan-minsan, ta ako natakot, na sa katagasan kan saindong mga puso, an Kagurangnan saindong Diyos magluluwas nin bilog niyang kaanggutan sa saindo, na kamo hahampakon asin destrosohon sa daeng kasagkuran;\n18 O, na sarong sumpa an dapat na mag-abot sa saimo sa laog nin kadakul na mga henerasyon; asin kamo papadusahan sa paagi nin espada, asin sa paagi nin taggutom, asin kamo kapupungotan, asin aantabayan uyon sa kagustuhan asin pagkasakop nin diyablo.\n19 O mga aki ko, na tanganing an mga bagay na ini dae nanggad mangyayari sa saindo, para na kamo magin sarong pinili asin sarong pinagpaboran na banwaan nin Kagurangnan. Pero uya, an saiyang kagustuhan an mangyayari; ta an saiyang mga dalan iyo an pagkamatanos na daeng kasagkuran.\n20 Asin siya nagsabi na: Habang saindong sinusunod an sakuyang mga katugonan kamo magigin asensado sa daga; pero habang kamo dae nagsusurunod sa sakuyang mga katugonan kamo paparaon gikan sa sakuyang atubangan.\n21 Asin ngonian na an sakuyang kalag magkakaigwa nin kaogmahan sa saindo, asin na an sakuyang puso mahale na sa kinaban na ini na may pagka-ogma nin huli sa saindo, na ako dae man nanggad madadara paibaba na may kapaitan asin kamondoan pasiring sa lubongan, magbuhat kamo gikan sa alpog, mga aki ko, asin magpaka-lalake, asin determinado sa sarong kaisipan asin sarong puso, na may pagkasararo sa gabos na mga bagay, na tanganing kamo dae nanggad mahuhulog sa pagkasakop;\n22 Na tanganing kamo dae susumpaon nin sarong makakangirhat na sumpa; asin man, na tanganing kamo dae magkakaigwa nin anggot nin sarong makatarungan na Diyos sa saindo, pasiring sa pagkadestroso kan parehong kalag asin hawak.\n23 Magmata kamo, mga aki ko; magsul-ot nin kasangkuban nin pagkamatanos. Ipamagpag nindo an mga kadena na saindong kinakagapusan, asin magruluwas kamo gikan sa diklom nin kalipungawan, asn magbangon gikan sa alpog.\n24 Dae na kamo magrebelde laban sa saindong tugang, na an mga pananaw sayod na mamurawayon, na iyo an sayod na nagsusunod sa mga katugonan magpoon na kita maghale sa Jerusalem; asin iyo an sayod na nagin instrumento kan mga kamot nin Diyos; sa pagdadara satuya hanggan sa daga nin pangako; na kun bako siya, kita nagkagaradan na kuta na sa gutom sa kaparangan; maski na ngani kaini, kamo nagmawot na haleon an saiyang buhay; iyo, asin siya sayod na nagtitios nin grabeng kamondoan nin huli saindo.\n25 Asin ako grabeng gayo an katakutan asin nangungubog-kubog nin huli saindo, na baka siya magtitios giraray; ta uya, kamo nagbebentang saiya na siya nagmamawot nin kapangyarihan asin autoridad sa ibabaw nindo; pero ako nag-aaram na siya dae nanggad nagmawot nin kapangyarihan o autoridad sa ibabaw nindo, pero siya sayod na nagmawot nin kamurawayan nin Diyos, asin sa saindong sadireng daeng sagkud na karahayan.\n26 Asin kamo naggugurumod-gumod nin huli ta siya nagin tunay sa saindo. Kamo nagsabi na siya naggagamit nin katadungan; kamo nagsabi na siya sayod na may kaangguta sa saindo; pero hilnga, an saiyang katadunga iyo an katadungan nin kapangyarihan nin Tataramon nin Diyos, na yaon mismo saiya; asin na idtong saindong inapud na kaanggutan iyo an katotoohan, uyon kaidtong yaon sa Diyos, na dae niya mapupugulan, na pusog niyang ipinapahiling an manungod kan saindong mga kadaendatahan.\n27 Asin ini kinakaipuhan na an kapangyarihan nin Diyos dapat na yaon saiya, na maski na ngani sa pagsusugo sa saindo na kamo dapat na magsunod. Pero hilnga, bako man siya, pero idto mismo an Espiritu nin Kagurangnan na yaon sa saiya, na iyo an nagbubukas kan saiyang nguso na makapagtaram na dae niya ngani kayang pundohon ini.\n28 Asin ngonian aki ko, Laman, asin man Lemuel asin Sam, asin man an sakuyang mga aki na iyo an mga akeng lalake ni Ishmael, hilnga, kun kamo magdangog sana sa boses ni Nephi kamo dae mapapara. Asin kun kamo magdadangog sa saiya magwawalat sa saindo nin sarong bendisyon, iyo, maski na ngani an sakuyang enot na bendisyon.\n29 Pero kun kamo dae magdadangog sa saiya hahaleon ko an enot kong bendisyon, iyo, maski na an sakuyang bendisyon, asin ini mangingibabaw sa saiya.\n30 Asin ngonian, Zoram, ako nagtataram sa saimo: Hilnga, ika iyo an surogoon ni Laban; maski na ngani kaini ika man dinara paluwas sa daga nin Jerusalem, asin ako nag-aaram na ikaw sarong totoong amigo sa sakuyang aki, na si Nephi, sa daeng kasagkuran.\n31 Kun kaya, nin huli ta ikaw nagin masinunod-sunod, an saimong banhi bebendisyunan kan saiyang banhi, na sinda mamumuhay nin halawig sa ibabaw nin bilog na kadagaan; asin mayo, pwera lang kun igwa nin kadaendatahan na minagikan sainda, nin mapahamak o madestorbo kan saindang kasaganaan sa ibabaw nin bilog kaining kadagaan sagkud sa daeng kasagkuran.\n32 Kun kaya, kun kamo magsusunod sa mga katugonan nin Kagurangnan, an Kagurangnan iyo an magkokonsagra kaining kadagaan para sa seguridad kan saimong banhi na kaiba an banhi kan sakuyang aki.\n# posted by Unknown @ 5/21/2004 07:03:00 PM


Grupo kan Badjao sinapwat kan CSWDO\nPinunan na kan City Social Welfare and Development Office (CSWDO) kan lokal na gobierno kan Ciudad nin Naga an pagsapwat kan mga nagbabaraybasay na Badjao sa centro de negosyo nganing saindang pabueltahon sa saindang estada sa coastal na barangay kan Pasacao, Camarines Sur.\nKan nakaaging Viernes, Deciembre 13 maabot sa 150 mga Badjao an saindang dinarakop asin piglunad sa vehiculo na dagos nang pinauli sa coastal na barangay kan Pasacao na yaon digdi an saindang estada.\nSinabi ni Eden San Andres, community affairs assistant kan CSWDO an saindang aksyon sa tahaw kan mga reklamo kan mga negosyante kabali na si may kagsadiri nin restaurant huli ta nadidisturbo an saindang mga customer dawa alanganing fuersahan an pakilimos.\nKun panahon nin Peñafrancia fiesta asin mapasko dakul an mga naglalaog na grupo nin Badjao sa ciudad alagad ini bako lang problema digdi maging sa iba pang mga ciudades na iyo man an hinahanap kan grupo na golpi an tawo nganing makilimos.\nPuon pa kan bulan nin Septiembre, Noviembre asin ngonian na enot na semana kan Deciembre dakul na an pigsapwat kan CSWDO na mga Badjao na dawa sain na mga gilid nagtuturog.\nUsmak sinda dawa sain nag-aati asin nakaka-isip mag-sex dawa igwang mga nagheheling na menor de edad sige sana, sabi pa.\nAn Badjao tuod mabuhay sa dagat asin digdi na nag-aarate sagcod na dai pa tatao magkarigos.\nKaipuhan sindang matawan nin edukasyon kan gobierno asin matabangan nganing mapatama an saindang kamugtakan sa pagbuhay, segun pa sa CSWDO.\nTatao na magtaram nin Bicol huli ta perang taon na sinda nag-eerok sa Pasacao.\nAn sombong kan ibang residentes sa Pasacao na nagparadakul an grupo huli ta igwang politico digdi tinugotan sinda na magparehistro sa Comelec nganing makaboto pabor sa sarong dating halangkaw na opisyal kan banwaan. (dpa)